Covid-19: 10 negara halang penerbangan dari India

Banyak negara termasuk Amerika Syarikat (AS), United Kingdom (UK), Kuwait, Perancis dan Kanada sudah menyekat penerbangan dari India dengan alasan menghalang penyebaran virus B.1.617.

Iran, Indonesia, Emiriah Arab Bersatu (UAE), Jerman dan Korea Selatan turut menyekat penerbangan dari India masuk ke negara mereka.

“Agar tidak membahayakan kempen vaksinasi kami, perjalanan ke India mesti dihalang,” kata Menteri Kesihatan Jerman, Jens Spahn.

Katanya, mulai malam tadi hanya rakyat Jerman yang disahkan negatif Covid-19 dibenarkan memasuki negara itu dari India, tetapi mesti dikuarantin selama 14 hari.

Pada Ahad, India melaporkan 349,691 kes baharu Covid-19, hari keempat berturut-turut negara itu mencatatkan rekod dunia untuk jangkitan harian semasa wabak berkenaan.

Negara ini juga melaporkan jumlah kematian harian tertinggi untuk hari kesembilan berturut-turut, iaitu sebanyak 2,767 kes dalam tempoh 24 jam terakhir.

Negara yang mempunyai jumlah penduduk 1.3 bilion orang itu mencatat lebih sejuta kes baru dalam tiga hari terakhir, menjadikan jumlah dijangkiti sebanyak 16.9 juta kes, termasuk 192,311 kematian.

‘Tsunami Covid-19’ di India sekarang ini berlaku hanya enam minggu selepas Kementerian Kesihatan negara itu mengisytiharkan mereka hampir berjaya menamatkan pandemik Covid-19. – Agensi


UMNO boleh desak PRU, tapi takut adakan pemilihan parti

UMNO sebelum ini menggesa supaya pilihan raya umum (PRU) diadakan segera tanpa menghiraukan keadaan Covid-19 dan darurat dihadapi negara, tetapi apabila didesak supaya diadakan pemilihan parti sebaliknya yang berlaku.

Timbalan Presiden UMNO, Datuk Seri Mohamad Hasan memberi alasan Covid-19 dan darurat akan menyukarkan pemilihan parti diadakan walhal beliau harus sedar perkara sama juga yang akan dihadapi kerajaan sekiranya PRU diadakan.

“Saya berpandangan dalam keadaan darurat dan Covid-19 ini memang susah kita nak adakan mesyuarat cawangan-cawangan, kerana mesyuarat pada kali ini adalah merupakan mesyuarat yang ada pemilihan.

“Bila ada pemilihan, kita tidak boleh halang ahli daripada datang tapi selagi kita dalam keadaan PKPB, kita tidak boleh untuk menjemput semua perwakilan hadir disebabkan oleh penjagaan SOP dan lain-lain,” katanya hari ini.

Terdahulu, pemimpin UMNO yang berada dalam Kabinet Perikatan Nasional (PN) menggesa pemilihan diadakan tahun ini, namun pemimpin atasan parti itu memberi pelbagai alasan untuk menolaknya.

Untuk rekod, kali terakhir UMNO mengadakan pemilihan adalah pada akhir Jun 2018 yang menyaksikan pertembungan lima penjuru bagi jawatan Presiden, membabitkan Datuk Seri Ahmad Zahid Hamidi, Khairy Jamaluddin, Tengku Razaleigh Hamzah, Mohamed Iqbal Maricair, dan Mohd Yusof Musa@Jamaluddin.

Mengulas lanjut, Mohamad membayangkan pemilihan UMNO hanya akan dibuat selepas PRU Ke-15 diadakan terlebih dahulu bagi mengelak perpecahan di kalangan ahli dan pemimpin parti itu.

“Kita ada garis masa, kita tidak pula kata mahu tangguh sampai 18 bulan, itu sebabnya kita ikut turutan parti bahawa kita nak lihat pilihan raya umum diadakan pada Ogos ini.

“Jadi kita tunggulah sampai pilihan raya umum, tidak usah menafikan, kalau ada pemilihan mesti ada perpecahan, mesti ada. Mengapa kita perlu beri peluru kepada orang, kepada musuh untuk tembak kita,” katanya.


PKR Selangor: Rafizi tak perlu pertikai kemampuan PH kekalkan Selangor

Bekas Naib Presiden PKR, Rafizi Ramli sepatutnya memberi fokus terhadap usahanya untuk memenangi jawatan timbalan presiden parti bagi sesi pemilihan kali ini berbanding cuba meramalkan masa depan Pakatan Harapan (PH) di Selangor.

Ketua Penerangan PKR Selangor Halimey Abu Bakar berkata telahan Rafizi bahawa PH dan PKR berdepan laluan sukar untuk terus menerajui negeri terkaya di Malaysia tersebut seumpama memperkecilkan kemampuan Menteri Besar Datuk Seri Amirudin Shari, yang juga dari PKR, untuk berkhidmat kepada rakyat.

“Yang duduk dalam Jemaah Menteri kerajaan negeri… kami yang diamanahkan, kami tahulah, kami yang berusaha keras untuk memastikan kerajaan negeri kekal dalam PRU akan datang. Kami yang faham.

“Saya harap Rafizi tumpukanlah kempen dia untuk bertanding timbalan presiden (PKR)… tentang kerajaan negeri, itu tanggungjawab kami yang menjaganya,” Halimey dipetik oleh FMT.

Halimey mengulas kenyataan Rafizi semalam bahawa sekiranya kepimpinan PKR tidak bertindak terhadap isyarat dari Johor dan tiga lagi pilihan raya negeri PRN – Sabah, Melaka dan Sarawak – kemungkinan besar parti itu akan kehilangan Selangor pada PRU15.

Tidak terhenti setakat itu, bekas ahli parlimen Pandan tersebut turut memberi amaran kepada pemimpin PH Selangor yang mempunyai jawatan supaya bersedia untuk hilang kedudukan itu dalam tempoh tiga atau empat bulan dari sekarang.

Jelas Halimey, Presiden PKR Datuk Seri Anwar Ibrahim sendiri telah mengakui bahawa kepimpinan Amirudin, yang juga Ahli Dewan Undangan Negeri (Adun) Sungai Tua sebagai antara yang terbaik.

Beliau berkata ini bukti bahawa Amirudin mampu membantu PH mengekalkan Selangor untuk penggal keempat berturut-turut.

“Di Selangor, insyaAllah kita boleh kekalkan tetapi dengan syarat semua kena buat kerja. Kalau dulu kita buat kerja sekali ganda, tapi kali ini kita kena buat kerja dua kali ganda sebab rakyat akan lihat apa yang kita boleh bantu mereka,” katanya.

Tambah Adun Seri Setia tersebut, PH juga akan menerima manfaat dalam PRU15 sekiranya Akta Anti-Lompat Parti diluluskan.

“Selagi Akta Anti-Lompat Parti tidak diluluskan, selagi itu rakyat tak keluar mengundi. Maknanya rakyat sendiri tak letak kepercayaan kepada calon sebab mereka rasa kalau calon ini menang mereka boleh lompat.

“Pada PRU akan datang, kalau akta ini diluluskan insyaAllah rakyat akan keluar undi kerana yakin dan percaya dengan PH terutama di Selangor,” katanya.

Halimey turut menyelar tindakan Rafizi mempersoalkan pendekatan menyatukan mana-mana parti lain dalam “khemah besar pembangkang” bagi menghadapi PRU15 akan datang.

“Kita atas arahan presiden (Anwar), presiden bersama pimpinan PH yang buat keputusan untuk adakan khemah besar atau tak, bukan Rafizi yang buat keputusan. Kalau Rafizi menang (timbalan presiden) sekali pun, bukan kuasa dia nak tentukan khemah besar atau khemah kecil, presiden PKR yang tentukan,” tegasnya.

Dalam pemilihan PKR 2022, Rafizi bakal berentap bagi merebut jawatan Timbalan Presiden PKR dengan seorang lagi tokoh kanan parti iaitu Datuk Seri Saifuddin Nasution.


Finland tamatkan perkhidmatan keretapi ke Rusia susulan sekatan EU

Pengendali kereta api yang berpangkalan di Finland, VR mengumumkan penamatan perkhidmatan yang menghubung Helsinki ke St. Petersburg, Rusia susulan sekatan Kesatuan Eropah (EU).

Susulan sekatan yang dikenakan sebelum ini, perkhidmatan kereta api adalah satu-satunya pengangkutan awam terakhir yang tinggal menghubung antara kedua-dua negara tersebut.

“Setakat ini kami meneruskan perkhidmatan kereta api Allegro, mengikut arahan pihak berkuasa yang berkaitan bagi memastikan kami dapat menyediakan laluan yang selamat kepada warga Finland,” kata Naib Presiden Kanan di VR Group, Topi Simola dalam satu kenyataan.

“Sepanjang minggu ini, orang ramai yang ingin berlepas dari Rusia, mempunyai masa yang mencukupi untuk meninggalkan negara tersebut. Sekarang, disebabkan sekatan, kami akan menghentikan perkhidmatan buat masa ini.”

Perkhidmatan laluan keretapi tersebut adalah usaha sama antara VR dan Keretapi Rusia. Sejak pencerobohan Rusia ke atas Ukraine, kebanyakkan orang ramai menggunakan perkhidmatan itu untuk meninggalkan Rusia ekoran penutupan laluan udara.

“Dalam beberapa minggu kebelakangan ini hanya terdapat kira-kira 60% kapasiti setiap hari dalam kereta api dari St. Petersburg ke Finland,” kata Ketua Komunikasi VR, Tatu Tuominen, dipetik Euronews.

“(Sementara) Dari Finland ke St. Petersburg ia adalah kira-kira 25% kapasiti menggunakan keretapi.”


Kit Siang sekali lagi kritik UMNO yang kini ketinggalan di belakang PN

Veteran DAP, Lim Kit Siang sekali lagi – dua hari berturut-turut – mengkritik rakan baharu mereka, UMNO, yang kali ini dikatakannya telah hilang sokongan orang Melayu.

Menulis dalam blognya hari ini (16 April 2023), bekas Pengerusi DAP Kebangsaan itu berkata UMNO kehilangan sokongan Melayu dan bukan Melayu pada Pilihan Raya Umum Ke-14 (PRU-14) pada 2018.

Katanya, sokongan Melayu kepada UMNO runtuh pada PRU-15 tahun lalu, ketinggalan di belakang Perikatan Nasional (PN) yang dianggotai Bersatu dan PAS.

“Ada pihak yang percaya bahawa cara untuk UMNO mendapatkan semula sokongan pilihan raya dahulu ialah dengan (Datuk Seri) Najib Razak mendapat pengampunan.

“Saya tidak bersetuju, kerana jika tidak, pengajaran UMNO pada PRU-14 dan PRU-15 tidak akan berlaku,” katanya.

Semalam, Kit Siang berkata beliau tidak melihat UMNO akan menjadi lebih kuat selepas ini jika sekalipun Najib dibebaskan dengan diberikan pengampunan.

Katanya ia sesuatu yang silap sekiranya mempercayai UMNO akan menjadi lebih kuat jika Najib diberikan pengampunan dan kerajaan pula menyokong langkah untuk membebaskan bekas Perdana Menteri itu.

“Saya fikir menjadi satu kesilapan untuk percaya bahawa UMNO hanya boleh kembali ke zaman kegemilangannya jika Najib diampunkan.

“Sebaliknya, saya percaya pengampunan Najib sekarang tidak akan menguntungkan UMNO sama sekali sebaliknya hanya akan menguntungkan PAS dan Bersatu, selain menyebabkan keruntuhan kerajaan perpaduan Anwar,” katanya.

Mengulas lanjut hari ini, Kit Siang berkata beliau percaya satu-satunya cara untuk memulihkan UMNO sebagai parti politik yang terkemuka ialah memainkan peranan utama dalam menetapkan semula dan mengembalikan Malaysia kepada prinsip dan dasar pembinaan asal sebuah negara majmuk.

“Ini termasuk mengetuai usaha memerangi rasuah di Malaysia dan memulihkan kebebasan kehakiman.

“Sejarah akan memberitahu sama ada UMNO, selepas dua keputusan buruk dalam pilihan raya lalu boleh memainkan peranan ini dan sama ada masa depan Malaysia akan menjadi contoh kepada dunia sebagai sebuah negara majmuk yang berjaya atau berpecah, gagal, dan menjadi kleptokrasi,” katanya.


43 kematian semalam, Pulau Pinang tertinggi dengan 10 kes

Jumlah pesakit yang meninggal dunia akibat komplikasi Covid-19 dalam tempoh 24 jam semalam naik 24 mangsa – daripada 19 kes pada Ahad kepada 43 kes semalam – termasuk lapan yang meninggal sebelum sempat mendapat rawatan di hospital (BID).

Kementerian Kesihatan (KKM) menerusi laman sesawang Covidnow memaklumkan jumlah itu menjadikan kumulatif kematian sejak awal tahun lalu sebanyak 31,135 kes, termasuk 6,294 kes BID.

Dalam tempoh itu Putrajaya mencatat satu kes kematian iaitu yang pertama sejak 80 hari, apabila kali terakhir Wilayah Persekutuan itu mencatat satu kes pada 14 Oktober lalu.

Daripada jumlah kematian semalam, Pulau Pinang mencatat jumlah tertinggi sebanyak 10 kes, menjadikan kumulatif sebanyak 1,713 kes, termasuk 364 kes BID.

Sehingga semalam negeri itu merekodkan 158,754 kumulatif positif, dengan 154,144 pesakit telah sembuh dan 2,897 kes aktif.

Daripada jumlah kes aktif itu, seramai 2,598 pesakit kini menjalani kuarantin di rumah; 104 ditempatkan di PKRC; 168 dimasukkan ke hospital; dan 27 pesakit dirawat di unit rawatan rapi, dengan 12 daripadanya memerlukan alat bantuan pernafasan.

Negeri itu juga mencatat 17 kluster yang masih aktif, termasuk tujuh yang melibatkan kluster berkaitan tempat kerja; dan masing-masing lima kumpulan berisiko tinggi serta pendidikan.

Sehingga semalam, seramai 1,519,182 atau 85.7 peratus daripada populasi di Pulau Pinang telah lengkap divaksinasi, manakala 86.6 peratus atau 1,534,356 lagi menerima sekurang-kurangnya satu dos, dan 260,796 individu lagi menerima dos penggalak.

Sementara itu, bagi negeri-negeri lain, Johor merekodkan enam kes kematian; diikuti Kedah (lima); masing-masing empat di Kelantan, Sabah serta Terengganu; Selangor (tiga); Pahang (dua); dan masing-masing satu di Melaka, Negeri Sembilan, Perlis, dan Kuala Lumpur.

Tiada kes kematian dilaporkan di Perak, Sarawak dan Labuan.

Sehingga semalam negara merekodkan 2,721,544 kumulatif kes positif, dengan 2,638,191 pesakit disahkan sembuh. Sebanyak 52,218 kes masih aktif, turun sebanyak 1,264 kes berbanding 53,482 pada Ahad.

Daripada jumlah kes aktif itu, seramai 44,201 pesakit menjalani kuarantin di rumah; 3,872 ditempatkan di PKRC; 3,766 dimasukkan ke hospital; dan 379 pesakit dirawat di ICU, dengan 210 daripadanya memerlukan alat bantuan pernafasan.


KKM fokus vaksinasi remaja 12 hingga 17 tahun dalam tempoh 100 hari

Kerajaan menerusi Kementerian Kesihatan (KKM) kini memfokuskan program vaksinasi remaja berusia antara 12 dan 17 tahun dalam tempoh 100 hari petunjuk prestasi utama (KPI), kata Menteri Kesihatan Khairy Jamaluddin.

Menurutnya antara KPI yang difokuskan dalam tempoh itu termasuk pengumuman dasar bagi suntikan dos ketiga vaksin Covid-19.

“Dalam tempoh 100 hari, kita akan mula vaksinasi bagi golongan remaja berusia 12 hingga 17 tahun. Sasaran (jumlah penerima) kita akan umumkan berdasarkan bekalan vaksin tetapi sudah pasti kita akan berikan vaksin kepada golongan ini.

“Ia bermula minggu depan di negeri Sarawak dahulu sebab mereka telah capai nilai ambang 80 peratus. Harapan saya dalam 100 hari ini, seramai mungkin remaja akan dapat terima vaksin mereka supaya awal tahun persekolahan nanti remaja kita dah lengkap terima vaksin mereka,” katanya.

Khairy juga berharap seramai mungkin remaja menerima vaksin lengkap menjelang pembukaan sekolah sepenuhnya tahun depan.

Beliau berkata dalam tempoh sama, sasaran 80 peratus populasi dewasa di Malaysia menerima vaksin lengkap akan dicapai, selain memberi perhatian dari sudut rawatan penghospitalan pesakit Covid-19.

Katanya dalam tempoh 100 hari, KKM juga bertekad mengurangkan jumlah penggunaan katil bagi pesakit Covid-19 membabitkan Unit Rawatan Rapi (ICU) dan bukan ICU.

“Kita akan pastikan peratusan penggunaan katil ICU untuk Covid-19 adalah kurang 70 peratus manakala katil bukan ICU bagi kes Covid-19 kurang 50 peratus,” katanya.

Beliau berkata silinder oksigen di fasiliti kesihatan juga akan dipastikan mencukupi dan setiap fasiliti mempunyai silinder oksigen melebihi 85 peratus keperluan.

Khairy turut menyasarkan penurunan peratusan kes kematian di luar hospital (BID) daripada 21 kepada 15 peratus selain memperluas inisiatif Pusat Penilaian Covid-19 Secara Maya (VCAC) di Kelantan, Melaka, Pulau Pinang, Johor dan Perak.

Menyentuh prosedur operasi standard (SOP) menjelang endemik, beliau berkata KKM akan bekerjasama rapat dengan Majlis Keselamatan Negara, Kementerian Kewangan serta Kementerian Komunikasi dan Multimedia bagi mengeluarkan kerangka SOP yang lebih jelas serta mudah difahami oleh rakyat.

“Ia akan memberi tumpuan terhadap usaha pematuhan dan pemahaman rakyat dapat ditingkatkan,” katanya.

Beliau juga berkata pihaknya akan berkongsi data berkaitan Covid-19 kepada umum secara terperinci bermula Isnin ini dalam usaha meningkatkan ketelusan KKM dan kepercayaan orang ramai terhadap kementerian itu.

Mengakui kewujudan varian baharu Covid-19 yang lebih cepat merebak sebagai satu cabaran, Khairy bagaimanapun berkata KKM akan meningkatkan pemantauan genom dalam memastikan jenis varian yang dikesan di Malaysia.

Katanya inisiatif lain yang disasar termasuk mengeluarkan data ujian klinikal bagi Ivermectin dalam rawatan Covid-19.

Khairy berkata KKM juga akan meluluskan lebih banyak kit ujian kendiri serta memperluas premis yang dibenarkan menjualnya selain farmasi dan fasiliti kesihatan, dengan meletakkan syarat-syarat berkaitan kawalan penjualan.

Beliau berkata KKM juga merancang pemberian kit ujian kendiri dan saringan Covid-19 secara percuma kepada golongan rentan serta B40 sebagai usaha meningkatkan perlindungan kepada golongan itu dalam fasa endemik.


PRN Johor: Apa anak muda mahu?

Oleh Nor Baizura Basri

Dalam satu sesi sembang pagi anak muda bersama sebuah parti politik di sini baru-baru ini, seorang mahasiswi bangun melontarkan soalan “panas” sebagai pembuka bicara.

Mahu dikenali sebagai “Bella”, beliau mahu tahu apakah langkah yang dibuat oleh parti berkenaan bagi membasmi isu politik wang dan rasuah yang sudah berdekad lamanya membelenggu arena politik negara secara amnya?

Memetik artikel disiarkan Bernama, biarpun nadanya didengari seperti berhati-hati dan bimbang, Bella bangun dengan penuh yakin diri, lantang melontarkan persoalan yang selama ini bukan sahaja bermain di mindanya tapi ramai lagi, tetapi tidak seberani anak muda ini dalam mencari jawapan.

Artikel ini bukan mengenai kisah Bella, tetapi berhubung bagaimana rasuah serta beberapa isu yang disuarakan sebilangan besar orang muda dan mereka mahu perkara seumpamanya ditangani, lebih-lebih lagi dengan sebilangan besar mereka kini pengundi baharu di negeri ini susulan pelaksanaan pendaftaran automatik dan Undi18.

Pensyarah kanan Fakulti Sains Pentadbiran dan Pengajian Polisi, Universiti Teknologi MARA (UiTM) Negeri Sembilan, Mujibu Abd Muis berkata mana-mana parti politik yang bertanding pada Pilihan Raya Negeri (PRN) Johor semestinya menyedari betapa pentingnya memahami sentimen anak muda bagi meraih undi golongan berkenaan.

Beliau berpendapat parti-parti politik yang terlibat perlu mempunyai naratif yang dekat dengan orang muda, sekali gus menarik hati golongan itu untuk keluar mengundi.

Selain itu, Mujibu berkata parti-parti politik turut menghadapi cabaran bila berhadapan dengan persepsi orang muda terutama bagi mereka yang tidak mempunyai asas politik, lalu sebarang keputusan politik golongan itu bergantung kepada persepsi mereka mengenai sesuatu isu.

“Saya melihat dua perkara inilah (yang dilihat akan mempengaruhi sentimen pengundi muda) iaitu penawaran atau naratif yang dekat di hati orang muda seperti pendidikan, pekerjaan, penciptaan ekonomi baharu, akses internet, akses kepada maklumat.

“Dan kedua, pengawalan persepsi…yang paling penting untuk orang muda. Mungkin ada yang tidak berpengalaman kerana tidak terlibat dalam politik kepartian, jadi tidak faham mengenai kesetiaan tetapi keputusan mereka bergantung kepada persepsi…bagaimana isu-isu semasa dimainkan di media sosial, dipopularkan, ditularkan dan bagaimana kerajaan mengatasinya,” katanya kepada Bernama.

Ditanya sama ada mana-mana parti yang menguasai media sosial sepenuhnya mampu mengawal naratif dan persepsi golongan muda ini, Mujibu berkata kempen tradisional masih dianggap terbaik dalam menarik pengundi bagi kempen pilihan raya.

Beliau berkata cabaran terhebat apabila berkempen melalui media sosial ialah medium berkenaan dilihat terbuka, jadi apa sahaja yang disiarkan bukan tertakluk kepada pengundi tertentu sahaja malah kepada semua yang mempunyai akses kepada media sosial.

“Selain itu, komunikasi bukan lisan dalam politik ini penting… bahasa badan, retorika, ia tidak boleh sampai kalau guna media sosial. Dalam pilihan raya, jentera memainkan peranan penting. Ketika PRN Melaka, jentera tidak begitu efektif. Apapun, kempen perlu sentuhan peribadi… pengundi mahu merasai sendiri daripada calon,” katanya.

PRN Johor pada 12 Mac akan menyaksikan negeri Harimau Selatan pertama kali merasai kesan pelaksanaan pendaftaran automatik dan Undi18, menyaksikan pertambahan pengundi baharu di negeri ini kepada seramai 749,731 pengundi.

Mengikut daftar pemilih induk PRN Johor yang dikeluarkan Suruhanjaya Pilihan Raya (SPR) setakat 21 Januari tahun ini, pengundi berusia 18 hingga 39 tahun meliputi 50.12 peratus daripada jumlah pengundi di Johor iaitu 2,597,742 orang.

Daripada 50.12 peratus itu, seramai 173,177 pengundi atau 6.67 peratus mewakili mereka berusia 18 hingga 20 tahun manakala 21.86 peratus atau 567,768 orang merupakan individu yang berusia 21 hingga 29 tahun.

Bagi PRN Johor, daripada sejumlah 239 calon parti politik yang bertanding, lapan orang mewakili kategori usia 21 hingga 29 tahun manakala 52 calon berusia 30 sehingga 39 tahun.

Sementara itu, penganalisis pilihan raya Dr G Manimaran berkata terdapat segelintir pengundi baharu bersifat skeptikal dan berhati-hati dalam membuat keputusan pada PRN kali ini, susulan kekecewaan terhadap perkembangan politik sejak 2018, ditambah dengan kebimbangan masih menebal kesan pandemik COVID-19.

“Boleh jadi ada dua kemungkinan. Satu, (ada kecenderungan) bagi pengundi baharu memilih parti yang bukan memerintah. (Bagaimanapun), yang kedua, ia bergantung bagaimana parti memerintah dan parti berlawanan menawarkan janji-janji yang boleh memikat pengundi baharu.

“Justeru, perlu ada strategi berimpak tinggi untuk menarik semua golongan masyarakat keluar mengundi. Perlu ada penyertaan aktif menyeluruh setiap pengundi. Kesemua pemegang taruh perlu memainkan peranan dalam hal ini,” kata Manimaran yang juga bekas Ahli Tetap Jawatankuasa Khas Pembaikan Sistem dan Undang-undang Pilihan Raya (ERC).

Menjelaskan PRN Johor adalah satu kajian kes yang menarik, beliau berkata pengundi baharu pada PRN itu akan mencerminkan hala tuju politik, kerajaan baharu serta harapan baharu yang diinginkan khususnya generasi muda.


Pemimpin akar umbi PKR tolak pengampunan Najib

Seorang pemimpin akar umbi PKR turut menyuarakan pendirian menolak langkah yang diusahakan UMNO untuk mendapatkan pengampunan bagi Datuk Seri Najib Razak.

Pendirian menolak pengampunan Najib itu dinyatakan Ketua Pemuda PKR Cabang Bukit Bendera, Amir Syamimi Hashim yang mempersoalkan kewajaran untuk mengampunkan bekas Perdana Menteri itu pada ketika pencuri kecil yang lain terpaksa menjalani hukuman penuh.

Katanya, gesaan itu juga akan dilihat sebagai cubaan melindungi kesalahan Najib daripada tindakannya.

“Mereka yang mencuri motosikal atau barangan lain atas keperluan, ataupun mengambil dadah kerana ketagihan, tidak berpeluang diberikan pengampunan,” katanya dalam satu kenyataan.

Jelasnya, Najib tidak wajar diberikan keistimewaan untuk mudah mendapatkan pengampunan dan perlu dilayani seperti pesalah yang lain dihukum penjara.

“Akibatnya keluarga mereka menderita ekoran daripada pemenjaraan mereka. Tambahan pula, mereka tidak dapat mencari pekerjaan yang baik selepas dibebaskan kerana stigma yang dikaitkan dengan rekod jenayah.

“Sebaliknya, Najib yang disabitkan dengan pelbagai pertuduhan rasuah dan penyalahgunaan kuasa meminta diberikan layanan istimewa.”

Dalam pada itu, Amir menegaskan sebarang cubaan menggunakan tekanan politik untuk mempengaruhi keputusan kes jenayah perlu ditolak dan menyerahkan ia kepada kedaulatan undang-undang, prinsip dan etika.

“Sudah pasti kita tidak menyokong penjenayah dan perasuah.

“Bagaimanapun, kita harus memastikan bahawa semua individu dilayan secara sama rata dan adil mengikut undang-undang,” katanya lagi.

Najib mula menjalani hukuman penjara pada 23 Ogos tahun lalu apabila Mahkamah Persekutuan mengekalkan sabitan bersalah terhadap kes penyelewengan dana RM42 juta milik SRC International.

Permohonan beliau untuk mendapatkan semakan kehakiman berhubung keputusan Mahkamah Persekutuan pada 31 Mac lalu turut ditolak, menjadikan pilihan terakhirnya untuk dibebaskan adalah menerusi pengampunan penuh oleh Yang di-Pertuan Agong.


58 kes cacar monyet baharu disahkan di Kanada, Perancis rekod 51 kes

Kanada mengesahkan 58 kes jangkitan membabitkan wabak cacar monyet setakat ini, kata Ketua Pegawai Kesihatan Awam negara itu Theresa Tam pada Jumaat.

Bercakap kepada pemberita pada sesi taklimat kesihatan, Tam berkata kes yang disahkan di seluruh negara, termasuk 52 kes dikesan di Quebec, lima di Ontario dan satu dari Alberta, lapor Xinhua, menurut laporan Bernama.

“Risiko pendedahan kepada wabak cacar monyet “tidak eksklusif kepada mana-mana kumpulan atau persekitaran”, katanya sambil memberi amaran sesiapa sahaja boleh dijangkiti dan menyebarkan virus itu jika berhubung rapat dengan individu dijangkiti atau objek tercemar.

Setakat ini, sekurang-kurangnya 550 kes cacar monyet dilaporkan dari 30 negara di seluruh dunia, kata Tam.

Cacar monyet adalah jangkitan zoonosis silvatik yang bermaksud boleh berangkit daripada haiwan kepada manusia dan wabak ini biasanya merebak di bahagian hutan di Afrika Tengah dan Barat.

Ia disebabkan virus cacar monyet yang tergolong dalam keluarga orthopoxvirus, menurut Pertubuhan Kesihatan Sedunia.

Sementara itu, di PARIS — jumlah kes cacar monyet di Perancis telah melepasi 50, dengan lebih daripada 20 rakyatnya telah melancong ke luar negara sebelum menunjukkan simptom jangkitan, lapor Sputnik memetik kenyataan agensi kesihatan awam Perancis, Sante Publique.

“Sehingga 3 Jun 2022, 51 kes cacar monyet telah dilaporkan di Perancis,” menurut Sante Publique dalam kemas kini terbaharunya.

Semua kes membabitkan golongan lelaki berumur antara 22 hingga 63 tahun dan tiada kematian berkaitan cacar monyet dilaporkan setakat ini.


KWSP umum dividen 5.35% bagi 2022, rendah berbanding 2021

Dividen bagi tahun 2022 diumumkan Kumpulan Wang Simpanan Pekerja (KWSP) adalah sebanyak 5.35 peratus bagi Simpanan Konvensional dan 4.75 peratus untuk Simpanan Syariah.

Pengumuman dividen tersebut dilihat agak rendah berbanding tahun 2021 dimana sebanyak 6.10 peratus diumumkan untuk konvensional dan 5.65 peratus untuk syariah.

Kadar itu juga adalah terendah sejak 2020 bagi Simpanan Konvensional (5.20 peratus) dan terendah bagi Simpanan Syariah, sejak skim ini mula diperkenalkan pada 2017.

Dividen itu diumumkan Ketua Pegawai Eksekutifnya, Datuk Seri Amir Hamzah Azizan pada taklimat prestasi kewangan KWSP di sini, hari ini.

Jumlah keseluruhan pembayaran dividen bagi 2022 pula sebanyak RM51.14 bilion.


Karma di pentas politik Malaysia: Di sebalik kejatuhan dan kenaikan kerajaan

Penganut agama Buddha baru sahaja meraikan Hari Wesak yang memperingati kelahiran pengasas agama, Siddharta Gautama; pencapaian kecerahan agung beliau dan kemangkatannya. Di dalam agama Buddha – dan juga beberapa lagi ajaran lain yang berasal dari India seperti Hindu – konsep “karma” adalah antara prinsip asas kepercayaan penganut-penganut tersebut.

“Karma” adalah perkataan Sanskrit yang membawa maksud “perbuatan”. Tetapi dalam konteks ajaran agama-agama seperti Buddha dan Hindu, ia membawa maksud “balasan”. Dalam bahasa mudah, perbuatan (termasuk kata-kata) yang baik dan bermanfaat akan membuahkan balasan baik, dan begitu juga sebaliknya.

Sebagai contoh, seorang pencuri akan dihadapkan ke muka pengadilan dan menerima hukuman setimpal, manakala seorang dermawan yang ikhlas akan disanjung oleh masyarakat, dan mendapat pahala, samada di hayat ini, atau hayat seterusnya (penganut Buddha dan Hindu percaya kepada kelahiran semula atau reincarnation).

Setiap insan tidak boleh lari dari karma, termasuk ahli-ahli politik. Tetapi, apakah karma dapat menjawab punca pergolakan politik yang melanda negara sejak pilihanraya umum ke-15 (PRU15) tahun lepas?

Kini, khabar angin kencang bertiup mengatakan bahawa Perdana Menteri Datuk Seri Anwar Ibrahim akan dijatuhkan tidak lama lagi apabila beberapa Ahli Parlimen menarik sokongan mereka terhadap Kerajaan Perpaduan.

Malah, Sultan Johor, Sultan Ibrahim Sultan Iskandar telah menyuarakan kebimbangan baginda dengan desas-desus berkenaan kestabilan kerajaan. Kebimbangan baginda memang mempunyai asas yang kukuh.

Apakah ketidakstabilan politik negara kini adalah juga disebabkan karma? Untuk cuba menjawab persoalan ini, kita perlu menyingkap sejarah kejatuhan dan kenaikan kerajaan di luar pilihanraya di Malaysia.

Hakikatnya, di dalam sejarah politik negara, usaha menarik sokongan Ahli Parlimen atau Ahli Dewan Undangan Negeri (ADUN) dari pihak lawan untuk menjatuhkan kerajaan bukanlah suatu perkara yang baharu.

Contohnya pada tahun 1994, Parti Bersatu Sabah (PBS) telah memenangi pilihanraya negeri yang diadakan pada Feb 18 dan 19. Tetapi, beberapa ADUN PBS telah lompat parti sejurus selepas pilihanraya tersebut, mengakibatkan Datuk Seri Pairin Kitingan, yang baru sahaja mengangkat sumpah jawatan, disingkirkan sebagai Ketua Menteri.

Dalang dalam komplot meraih sokongan “katak-katak” dari PBS tersebut adalah tidak lain, tidak bukan, Timbalan Perdana Menteri dan Timbalan Presiden Umno pada ketika itu, Datuk Seri Anwar Ibrahim.

Empat belas tahun kemudian, Anwar yang pada ketika itu pemimpin pembangkang, sekali lagi cuba menjatuhkan kerajaan Barisan Nasional. Pada ketika itu, BN berada di bawah pimpinan Datuk Seri Abdullah Ahmad Badawi yang baru sahaja kehilangan majoriti dua-pertiga Dewan Rakyat semasa pilihanraya, untuk buat pertama kali sejak 1969.

Dengan laungan “I have the numbers” (saya mempunyai sokongan Ahli Parlimen yang mencukupi), Anwar secara terang-terang menyuarakan keyakinan yang kerajaan BN akan tumbang menjelang Sept 16, 2008, iaitu kira-kira enam bulan selepas PRU. Dakwanya, ramai Ahli Parlimen BN akan berpaling tadah dan menyokongnya sebagai Perdana Menteri. Tarikh itu tiba dan berlalu, dan kata-kata besar Anwar sebelum ini cuma tinggal “sembang kari” semata-mata.

Pada Sept 2020, ketika negara dilanda pandemik Covid-19, Anwar sekali lagi cuba menjatuhkan kerajaan pimpinan Tan Sri Muhyiddin Yassin menerusi kaedah memancing Ahli Parlimen pihak lawan.

Sekali lagi, Anwar mendabik dada dengan dakwaan bahawa beliau memiliki “strong, formidable, convincing majority” (majoriti kuat, hebat dan menyakinkan) untuk membentuk kerajaan baharu.

Tetapi cita-cita beliau tidak kesampaian apabila Istana Negara mengeluarkan kenyataan bahawa Yang Di-Pertuan Agong tidak menerima senarai ahli-ahli Parlimen yang menyokong Anwar di dalam majlis menghadap.

Pada tahun berikutnya, selepas perletakan jawatan Muhyiddin sebagai Perdana Menteri kesembilan, Anwar sekali lagi menyatakan “I have the numbers”. Keyakinan Anwar bersandarkan kepada keyakinan beliau terhadap sokongan dari beberapa Ahli Parlimen “kluster mahkamah” pihak lawan seperti Datuk Seri Ahmad Zahid Hamidi.

Malangnya, mimpi Anwar ketika itu hanya tinggal mimpi sahaja – sehingga Nov tahun lepas apabila PH memenangi 82 buah kerusi Parlimen dan beliau dinobatkan sebagai PM kesepuluh.

Natijahnya, di dalam sejarah politik moden Malaysia, Anwar adalah individu yang paling licik dan kerap berkomplot untuk menjatuhkan kerajaan dengan meraih sokongan pihak lawan, dan bukan menerusi pilihanraya umum.

Kini Anwar, sebagai Perdana Menteri, berdepan dengan permasalahan yang pernah direncanakan sendiri oleh beliau untuk pihak lawan di masa lampau. Apakah ini karma?

Adakah komplot menjatuhkan Anwar sekarang balasan ke atas usaha-usaha lepas beliau yang melangkau prinsip dan semangat demokrasi? Apakah kini senjata makan tuan? Adakah sejarah pentas politik negara telah berulang tetapi dengan watak-watak bertukar tempat?

Tiada siapa pun yang dapat menjawab persoalan-persoalan ini dengan pasti. Mungkin karma telah memainkan peranan dalam pergolakan politik di Malaysia. Mungkin pahala dan balasan dari perbuatan baik dan buruk sedang tertunda atau terlewat. Atau mungkin karma sedang sibuk mengejar politikus-politikus yang membelot untuk kepentingan peribadi mereka, siapa tahu?

Yang pasti, setiap politikus akan berhadapan dengan karma mereka sendiri mengikut masa yang telah ditakdirkan. Dan bila saat itu tiba, setiap insan akan mendapat balasan setimpal untuk perbuatan atau kata-katanya di masa lampau, tidak kira baik ataupun mudarat.

Chew Kwang Yew
Pembaca Agenda Daily

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Menteri PAS, Bersatu utus surat kepada Agong maklum tak setuju PRU semasa banjir

Surat menyatakan pendirian tidak bersetuju pilihan raya umum ke-15 (PRU-15) diadakan semasa musim banjir pada tahun ini juga dihantar oleh Menteri PAS dan Bersatu kepada Yang di-Pertuan Agong.

Menurut laporan MalaysiaNow, semua 12 Menteri dari kedua-dua parti dalam kerajaan itu menyatakan pendirian PRU-15 tidak sepatutnya diadakan semasa musim tengkujuh dan surat tersebut ditandatangani pada 3 Oktober lalu dihantar kepada Sultan Abdullah Sultan Ahmad Shah, bagi menunjukkan Kabinet tidak sebulat suara mengenai keputusan membubarkan Parlimen.

Laporan tersebut juga membangkitkan berhubung ramalan Jabatan Meteorologi Malaysia (MetMalaysia) mengenai hujan lebat dan kejadian banjir berikutan peralihan monsun dalam beberapa minggu akan datang, di mana ia boleh menjejaskan pengundian PRU-15 jika Parlimen dibubarkan dalam masa terdekat.

Surat itu juga turut menyeru supaya tumpuan diberikan kepada usaha pemulihan ekonomi berikutan lebih daripada dua tahun negara dilanda pandemik Covid-19.

Spekulasi bertiup kencang Perdana Menteri Datuk Seri Ismail Sabri Yaakob akan menghadap Agong pada minggu ini bagi memohon pembubaran Parlimen selepas mendapat mandat daripada UMNO untuk mempersembahkan cadangan PRU-15 diadakan segera.

UMNO juga dilihat membuat pelbagai persediaan sebagai isyarat PRU-15 akan diadakan pada masa terdekat.

PRU-15 sepatutnya diadakan tahun depan selepas penggal tamat.

Perikatan Naisonal dan gabungan pembangkang Pakatan Harapan (PH) membantah sekeras-kerasnya sebarang tindakan untuk mengadakan pilihan raya, mengatakan tumpuan harus diberikan kepada pemulihan ekonomi yang baru pulih selepas pandemik, selain persediaan menghadapi banjir tahunan, di mana pada 2021, bencana alam itu meragut puluhan nyawa dan menyebabkan kerugian berbilion ringgit.

Semalam, PH mengumumkan Selangor, Pulau Pinang dan Negeri Sembilan, tiga negeri yang diterajuinya tidak akan membubarkan Dewan Undangan Negeri (DUN) tahun ini, mengatakan pilihan raya di peringkat negeri itu hanya akan diadakan tahun depan supaya pihak berkuasa boleh mengutamakan persiapan menghadapi banjir.

Minggu lalu, MetMalaysia memberi amaran hujan lebat dan ribut petir akan berterusan sehingga November, ketika negara bergerak melalui fasa peralihan monsun menandakan berakhirnya monsun barat daya.


Rafizi, siapa terduduk ni? soal MB Perlis

Keceluparan Timbalan Presiden PKR, Rafizi Ramli disindir pula Menteri Besar Perlis, Mohd. Shukri Ramli selepas harga barang masih tidak turun seperti dijanjikan.

Mohd. Shukri yang juga Pengerusi Perikatan Nasional (PN) Perlis itu secara sinis menyindir Menteri Ekonomi tersebut yang sebelum ini dengan yakinnya memaklumkan pemimpin PN akan terduduk namun hakikatnya harga barangan masih belum turun lagi.

“Saya turun ke bawah, pasar-pasar raya dan sebagainya harga barangan mentah termasuk telur khususnya masih belum turun lagi meskipun Rafizi kata sudah turun.

“Rafizi perlu berusaha lagi bagi memastikan harga barangan turun. Kita faham keadaan ekonomi dunia sekarang dan Rafizi perlu berusaha lebih lagi,” katanya dipetik laporan Utusan Malaysia.

Sebelum ini, media melaporkan, golongan peniaga mendakwa harga bahan mentah tidak turun malah kebanyakannya masih sama seperti sebelum ini, sekali gus menyukarkan mereka menurunkan harga jualan makanan seperti disarankan Rafizi.

Kumpulan peniaga gerai makanan dan restoran yang ditemui turut tidak bersetuju dengan teguran Rafizi yang mendakwa sesetengah mereka sengaja enggan menurunkan harga makanan dan minuman.

Bulan lalu Rafizi memaklumkan pemimpin PN yang mempertikai kenyataannya berhubung isu penawaran dan permintaan barangan akan ‘terduduk’ dalam sebulan lagi setelah langkah itu difahami seluruh rakyat dengan rasional.

Menurut Rafizi, usaha untuk menyuntik keanjalan dalam permintaan diperlukan sebagai satu mekanisme kawalan harga.

“Kerajaan banyak data harga yang boleh digunakan rakyat. Kita mula dengan yang ini.
Jangan takut dengan pandangan umum. Insya-Allah rakyat yang rasional akan mula memahami dan ikut serta.

“Dalam sebulan lagi, geng-geng PN yang pertikai semua akan terduduk. Sama macam mereka terduduk soal-soal lain yang asalnya kontroversial tapi bila hujahnya dibentang satu persatu, rakyat yang cerdik faham,” katanya dalam akaun Twitter beliau.


Malaysia, Iran eratkan kerjasama pertanian setelah Mat Sabu jumpa duta

Satu perjanjian kerjasama dalam bidang pertanian dijangka dimeterai antara Kerajaan Persekutuan di bawah pimpinan Pakatan Harapan-Barisan Nasional (PH-BN) dengan Iran – negara di bawah pengaruh Syiah – tidak lama lagi.

Perjanjian persefahaman (MoU) itu dijangka dibuat antara Institut Penyelidikan dan Kemajuan Pertanian Malaysia (MARDI) dan Pertubuhan Penyelidikan, Pendidikan dan Pengembangan Pertanian (AREEO) yang berpangkalan di Tehran.

Persefahaman itu dicapai dalam pertemuan Menteri Pertanian dan Keterjaminan Makanan (MAFS), Mohamad Sabu dan Duta Besar Iran ke Malaysia Ali Asghar Mohammadi di kementerian itu pada 10 Januari lalu, menurut kenyataan MAFS semalam.

Mesyuarat itu diadakan bagi meningkatkan kerjasama dua hala dalam bidang pertanian, khususnya dalam bidang penyelidikan dan pembangunan, kata kenyataan itu.

“Iran bersedia untuk berkongsi pengalaman dan kepakaran dalam bidang penyelidikan dan pembangunan melalui kerjasama antara MARDI dan AREEO yang berpangkalan di Tehran. Satu perjanjian kerjasama dijangka akan ditandatangani di antara MARDI dan AREEO tidak lama lagi.

“Selain itu, Iran juga mengharapkan kepakaran dan pengetahuan Malaysia dalam bidang akuakultur dalam membangunkan sektor akuakultur di Iran,” kata MAFS.

Menurut kenyataan itu, Iran pada masa sama bersedia berkongsi kepakaran teknologi dalam sistem terkini pengairan tanaman dan sistem pengurusan air.

“Kedua-dua negara turut bersedia untuk memperkukuhkan perdagangan dua hala dalam bidang pertanian selaras dengan keperluan bagi menjamin sumber makanan yang mampan dan berterusan,” kata kenyataan itu.


Muhyiddin fail usul batal empat pertuduhan salah guna kuasa

Bekas Perdana Menteri, Tan Sri Muhyiddin Yassin memfailkan notis usul untuk membatalkan empat pertuduhan salah guna kedudukan bagi suapan berjumlah RM232.5 juta.

Notis tersebut difailkan pada 18 April lalu melalui firma guaman, Tetuan Chetan Jethwani & Co di Mahkamah Tinggi di Kuala Lumpur.

Pada 10 dan 13 Mac lalu, Muhyiddin didakwa atas tujuh pertuduhan di Mahkamah Sesyen di sini dan Shah Alam atas pelbagai pertuduhan membabitkan empat pertuduhan salah guna kedudukan membabitkan rasuah berjumlah RM232.5 juta dan tiga pertuduhan pengubahan wang haram wang berjumlah RM200 juta.

Menurut afidavit sokongan yang difailkan, Muhyiddin atau nama sebenarnya, Mahiaddin Md Yasin mendakwa bagi empat pertuduhan membabitkan penyalahgunaan kuasa, pertuduhan yang dikenakan terhadapnya tidak mendedahkan suatu kesalahan di bawah Seksyen 23(1) Akta Suruhanjaya Pencegahan Rasuah Malaysia (ASPRM) 2009.

Katanya, pihak pendakwaan mempunyai tanggung jawab mandatori untuk menyatakan secara spesifik cara kesalahan tersebut dilakukan bagi memastikan bahawa hak beliau sebagai tertuduh dilindungi sebagaimana yang diperuntukkan dalam Perlembagaan Persekutuan dan bagi memastikan dirinya mendapat perbicaraan yang adil.

Selain itu, Ahli Parlimen Pagoh itu menyatakan Bersatu tidak boleh dianggap sebagai sekutu atau organisasi kerana ia merupakan sebuah pertubuhan yang berdaftar mengikut Akta Pertubuhan 1966.

Pengerusi Perikatan Nasional (PN) menyatakan, kesemua pertuduhan yang dikenakan terhadapnya merupakan satu penyalahgunaan proses dan telah melanggar Seksyen 154 Kanun Tatacara Jenayah kerana gagal menyatakan secara spesifik bagaimana beliau telah menyalahgunakan kedudukannya untuk mendapatkan suapan.

Kegagalan pihak pendakwaan yang dinamakan sebagai responden dalam notis usul tersebut, dakwa Muhyiddin, telah menyebabkan beliau tidak dapat memberikan arahan yang betul bagi membolehkan satu pembelaan atau representasi yang wajar dibuat.

Ia sekali gus melanggar hak beliau di bawah Perkara 5 Perlembagaan Persekutuan.

Kegagalan responden juga telah menjejaskan haknya untuk hidup kerana pertuduhan tersebut telah memaksanya membayar yuran guaman, meminjam wang daripada keluarga dan rakan bagi membajar jamin RM2 juta dan perlu menyerahkan pasport antarabangsanya bagi mengelakkan dirinya ditahan di penjara sehingga kes selesai.

Selain itu, pertuduhan-pertuduhan yang dihadapinya telah menyebabkan beliau sering berasa bimbang dan tertekan sekaligus menjejaskan kesihatan mentalnya.

“Saya sesungguhnya percaya dan menyatakan bahawa tingkah laku Responden dalam mengenakan pertuduhan-pertuduhan yang salah di sisi undang-undang tersebut telah mengaibkan nama baik dan reputasi saya.

“Pertuduhan-pertuduhan yang salah di sisi undang-undang tersebut telah membawa kemudaratan yang tidak boleh diperbaiki terhadap saya,”kata Muhyiddin dalam afidavit sokongannya.

Sehubungan itu, Muhyiddin memohon agar Mahkamah mengetepikan, membatal atau menangguhkan secara kekal kesemua keempat-empat pertuduhan penyalahgunaan kuasa tersebut demi mengelak kesalahan dilakukan terhadap pentadbiran keadilan.


Pihak dakwa Melayu gagal perintah negara buta sejarah: Hadi Awang

Kalangan mereka yang membuat kenyataan mendakwa orang Melayu gagal memerintah negara perlu disekolahkan kerana mereka buta sejarah, kata Presiden PAS, Tan Sri Abdul Hadi Awang.

Beliau berkata, pihak sedemikian walaupun mempunyai ilmu tetapi hanya dalam satu aspek saja seperti ilmu undang-undang, sedangkan mereka sebenarnya ibarat orang buta yang cuba mengenali gajah

“Mereka membuat kenyataan laksana kumpulan orang buta yang mahu mengenali gajah dengan meraba-raba salah satu anggotanya sahaja, tanpa melihat seluruh jasad gajah yang besar. Lalu, dinyatakan rupa bentuk gajah dengan keterangan yang salah dan penuh pembohongan.

“Kenyataan mereka itu menyentuh soal perkauman dan sensitiviti kaum, tanpa mengira kaum yang sangat berperikemanusiaan dan berbudi bahasa kepadanya. Seolah-olah telah lupa terhadap bangsanya sendiri yang pernah dizalimi, ketika diangkut oleh penjajah dan diperhambakan di tapak lombong dan ladang-ladang.

“Malah, bangsanya juga pernah dikerah menjadi tentera yang berperang bagi pihak penjajah. Namun, kini mereka diberikan taraf kewarganegaraan, bukannya menumpang atau dihalau pulang ke negara asalnya,” katanya dalam kenyataan hari ini (25 September 2022).

Menurutnya Islam telah memperkasakan bangsa dalam rumpun Melayu di Nusantara, sehingga berjaya menegakkan beberapa kerajaan yang bertamadun sebelum kedatangan golongan penjajah.

Abdul Hadi yang juga Ahli Parlimen Marang berkata kesan daripada pengaruh Islam inilah yang membolehkan orang seperti bekas Peguam Negara Tan Sri Tommy Thomas menjadi rakyat Malaysia.

“Jawaharlal Nehru ialah seorang tokoh yang lebih besar daripada Tommy Thomas, tidak lupa untuk menyebutkan pengaruh Islam yang positif kepada masyarakat India dalam bukunya, Discovery of India.

“Thommy Thomas yang dikatakan seorang pakar undang-undang masih belum memberikan penjelasan sikapnya ketika menjadi Peguam Negara terhadap proses pengampunan pemimpin PH, Dato’ Seri Anwar Ibrahim dan terhentinya perbicaraan mahkamah kes rasuah Lim Guan Eng yang masyhur itu, serta terhadap ulasan Tun Abdul Hamid (Mohamad – bekas Ketua Hakim Negara) dan tulisan saya.

“Tiba-tiba meletup kenyataan politik Melayu yang dikatakan sangat lemah, maka inilah taraf bekas Peguam Negara yang dilantik oleh Kerajaan PH,” katanya lagi.

Beliau juga mengingatkan bahawa kerajaan Melayu jatuh apabila pegangan terhadap Islam lemah, sehinggakan mereka berpecah-belah.

Abdul Hadi juga berkata kelemahan yang dialami oleh Barisan Nasional (BN) sehingga kalah pada PRU-14 tidak boleh diletakkan kepada UMNO sahaja, malah, sepatutnya diletakkan juga ke atas parti kaum bukan Melayu seperti MCA dan MIC.

Kenyataan penuh


PM arah kaji pendaftaran automatik penerima vaksin Covid-19

Perdana Menteri Tan Sri Muhyiddin Yassin mengarahkan Jawatankuasa Khas Jaminan Akses Vaksin Covid-19 (JKJAV) mengkaji kemungkinan melaksanakan pendaftaran automatik rakyat Malaysia untuk menerima vaksin Covid-19.

Katanya, beliau mendengar keluhan penduduk terutama di luar bandar dan kampung serta pedalaman, khususnya warga emas yang sukar untuk membuat pendaftaran dan menerima vaksin.

“Saya juga telah meminta JKJAV untuk melihat semula proses pendaftaran vaksin agar dapat dipermudahkan lagi, termasuk cadangan melaksanakan proses pendaftaran secara automatik bagi memastikan seramai mungkin rakyat divaksinasi,” katanya menerusi rakaman video memaklumkan perkembangan PICK hari ini.

Muhyiddin berkata beliau juga telah mengarahkan semua kementerian dan agensi kerajaan yang terlibat supaya menggunakan semua aset kerajaan bagi mempermudahkan pemberian vaksin

Selain itu beliau juga sudah mengarahkan JKJAV memastikan mereka yang telah mendaftar melalui semua platform mendapat tarikh janji temu secepat mungkin.

Katanya, sehingga kini 13 juta individu telah mendaftar bagi mendapatkan suntikan vaksin Covid-19 iaitu hanya 51 peratus daripada jumlah keseluruhan yang layak untuk menerima vaksin.

Perdana Menteri juga menyeru rakyat Malaysia, terutama belia dan pertubuhan bukan kerajaan (NGO), untuk mendaftar sebagai sukarelawan bagi membantu melancarkan lagi proses pemberian vaksin kepada orang ramai dan menjayakan program vaksinasi terbesar dalam sejarah negara.

“Penglibatan dan sokongan semua pihak amat diperlukan dalam pendekatan whole of government dan whole of society untuk kita mencapai 80% yang disasarkan untuk membentuk imuniti berkelompok,” katanya.

Pada masa sama, Perdana Menteri mengingatkan mereka yang telah menerima vaksin supaya tidak mengambil mudah terhadap prosedur operasi standard, terutama memakai pelitup muka dan langkah lain mencegah jangkitan Covid-19.

“Bersamalah kita memainkan peranan sebagai frontliners untuk keluarga dan juga komuniti kita. Jangan sesekali kita leka dalam peperangan menentang Covid-19 ini. Ayuh rakyat Malaysia, kita jayakan Program Imunisasi Covid-19 Kebangsaan,” katanya.

Ikuti ucapan penuh Perdana Menteri Tan Sri Muhyiddin Yassin di ruang Rencana Agenda Daily.


Istana Negara tidak terima makluman PM menghadap Agong, lapor Utusan

Dakwaan kononnya Perdana Menteri, Datuk Seri Ismail Sabri Yaakob akan menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini bagi meminta Parlimen dibubarkan segera tidak disahkan pihak Istana Negara.

Laporan Utusan Malaysia yang memetik sumber berkata setakat ini Istana Negara tidak menerima sebarang makluman berhubung Ismail Sabri akan menghadap Agong.

“Tetapi setakat ini belum ada apa-apa makluman lagi (tentang kunjungan dari Perdana Menteri),” menurut laporan dipetik portal tersebut.

Terdahulu, media melaporkan ketua cawangan UMNO dipecat, Datuk Zaharin Mohd Yasin membuat pendedahan kononnya Perdana Menteri Datuk Seri Ismail Sabri Yaakob akan mengadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bagi memohon pembubaran Parlimen.

Zaharin mendakwa kononnya Ismail Sabri akan ditemani Datuk Seri Ahmad Maslan mewakili (Datuk Seri) Ahmad Zahid Hamidi akan pergi ke Istana Negara menghantar surat bagi meminta Parlimen dibubarkan segera.

Tangkap layar kenyataan Zaharin itu juga tular dalam platform media sosial lain dan ia menimbulkan spekulasi bakal tercetus satu lagi drama politik yang tidak berkesudahan.

Setakat ini, tiada sebarang penafian daripada Setiausaha Agung UMNO mahupun kenyataan rasmi menafikan dakwaan Zaharin tersebut.

Namun, ia menimbulkan minat pengamal media yang berkemungkinan akan berkampung di hadapan Istana Negara bagi membuat liputan berhubung dakwaan Zaharin tersebut.

Malah, kenyataan Zaharin itu juga menghangatkan lagi suasana politik tanahair selepas UMNO pada Jumaat lepas membuat pendirian agar Ismail Sabri mempersembahkan dengan kadar segera cadangan pembubaran Parlimen kepada Agong yang mahu ia diadakan juga pada tahun ini.

“Khabar cerita esok pagi (Isnin) Datuk Seri Ismail Sabri diiringi oleh Datuk Seri Ahmad Maslan mewakili (Datuk Seri) Ahmad Zahid Hamidi akan pergi ke Istana Negara menghantar surat bagi meminta Parlimen dibubarkan segera,” kata Zaharin semalam.

Dalam pada itu, difahamkan, Ismail Sabri dijangka mempengerusikan mesyuarat bersama Ketua Polis Negara, Peguam Negara dan Suruhanjaya Pilihan Raya pada pukul 11 sehingga pukul 4 petang di Pejabat Perdana Menteri di Parlimen, hari ini.

Mesyuarat itu dipercayai bagi membincangkan berkaitan Pilihan Raya Umum Ke-15 (PRU-15).


Hadi sahkan ada pihak hubunginya tawar PAS sertai kerajaan campuran

Tan Sri Abdul Hadi Awang mengesahkan terdapat beberapa individu yang menghubunginya dengan membut tawaran untuk menyertai kerajaan campuran Pakatan Harapan (PH)-UMNO diterajui Datuk Seri Anwar Ibrahim.

Presiden PAS itu memberitahu tawaran dibuat individu penting dalam kerajaan campuran itu atas alasan parti tersebut memiliki kerusi paling banyak jika dibandingkan parti-parti lain seperti DAP, PKR dan UMNO.

“Ada beberapa orang (kerajaan) hubungi ajak saya berjumpa untuk menawarkan PAS supaya menyertai Kerajaan Perpaduan ketika ini,” kata Hadi dipetik laporan BH hari ini.

Hadi terdahulu hadir ke Majlis Pelancaran Buku Jejak Nabi Muhammad dan Syarahan Perdana di Pusat Dagangan Dunia Kuala Lumpur (WTC).

Bagaimanapun, Hadi berkata tawaran tersebut terlalu sukar untuk diterima memandangkan PAS sudah berada dalam Perikatan Nasional (PN) dan tawaran tersebut dilihat tidak adik kepada mereka selaku parti terbesar di negara yang memenangi banyak kerusi pada Pilihan Raya Umum Ke-15 (PRU-15) lalu.

“Ada orang hubungi saya, beberapa orang ajak berjumpa dengan tawaran-tawaran supaya PAS menyertai kerajaan kerana jumlah PAS paling besar iaitu 43 kerusi.

“PKR 30 sahaja, dalam keadaan itu 19 kerusi PKR Melayu, DAP tiga orang Melayu, kerajaan didominasi oleh bukan Melayu.

“Dia nak ajak PAS tapi PAS duduk belakang bukan duduk di depan. Patutnya bila buat kerajaan, yang paling besar memimpin,” katanya lagi.

Hadi menjelaskan, ketika ini pihaknya sememangnya terbuka dengan mana-mana tawaran oleh sesiapa pun tetapi tawaran berkenaan mesti tidak lari daripada prinsip, matlamat dan hala tuju PAS.

Sementara itu, ketika ditanya mengenai penyertaan bekas setiausaha agung UMNO, Tan Sri Anuar Musa, ke dalam PAS, Hadi berkata, perkara berkenaan akan diumumkan kelak dan akan membabitkan beberapa lagi orang pemimpin.

“Saya tidak boleh menyatakan perkara itu sekarang sebab mungkin sudah ada yang sertai PAS dan masih ada lagi mereka yang terikat dengan Akta Anti Lompat Parti. Mereka daripada kalangan wakil rakyat UMNO yang menang pada pilihan raya yang lalu juga ada.

“Perkara itu sudah ada dan mengikut statistik terkini sudah ada jumlah 49 kerusi di Parlimen tetapi PAS letak 43 kerusi sahaja dahulu atas sebab kekangan Akta Anti Lompat Parti yang dilaksanakan ketika ini,” katanya lagi.

Katanya, sebelum ini kerajaan PH melaksanakan Akta Anti Lompat Parti berkenaan supaya rakyat menyokong pihak mereka, tetapi sekarang undang-undangnya berkenaan menjerat diri mereka sendiri.


Pertemuan dengan PM, pembangkang sokong kerajaan baharu diterajui UMNO

Blok pembangkang, Pakatan Harapan menyifatkan pertemuan dengan Perdana Menteri (PM) Datuk Seri Ismail Sabri Yaakob yang diadakan hari ini bertujuan bagi mencari titik persamaan dan memberi isyarat kesediaan menyokong kerajaan baharu yang akan dibentuk.

Dalam satu kenyataan bersama pemimpin parti PH dan Ismail Sabri, inisiatif tersebut dilaksanakan bagi menjunjung kasih nasihat Yang di-Pertuan Agong supaya semua pihak meredakan suhu politik dan perbincangan tersebut bertujuan untuk merealisasikan titah Baginda tersebut.

“Pertemuan yang berlangsung selama lebih satu jam ini, tertumpu kepada agenda kepentingan rakyat dalam mencari titik persamaan yang terbaik bagi menangani krisis pandemik Covid-19, menjaga nyawa dan keselamatan diri daripada ancaman wabab dan membebaskan rakyat daripada cengkaman berikutan kehilangan pekerjaan dan pendapatan,” kata kenyataan tersebut.

Kenyataan tersebut ditandatangani bersama Ismail Sabri, Presiden PKR Datuk Seri Anwar Ibrahim, Presiden Amanah Mohamad Sabu dan Setiausaha Agung DAP Lim Guan Eng sejurus selesai pertemuan di Putrajaya tadi.

Dalam kenyataan tersebut juga, persetujuan juga dicapai untuk memperkasa fungsi Parlimen sebagai semak dan imbang kepada kerajaan.

“Persetujuan bersama dicapai dalam memperkasa fungsi Parlimen Malaysia sebagai institusi yang bertanggungjawab dan konstruktif, menyemak dan mengimbang tadbir urus eksekutif supaya lebih telus dan memenuhi kehendak rakyat,” katanya lagi.

Selain itu, persetujuan juga dicapai untuk menjaga kebebasan badan kehakiman, reformasi institusi dan tatakelola kerajaan yang baik bagi memastikan keadaan yang lebih kondusif untuk rakyat dan negara dalam konteks Keluarga Malaysia.

Semalam, blok pembangkang mendesak beberapa permintaan yang dilihat sama dengan tawaran dibuat oleh Tan Sri Muhyiddin Yassin kepada mereka tetapi menolaknya kerana terlalu percayakan Ketua Pembangkang, Anwar.

Blok pembangkang menggariskan empat tuntutan yang sama dengan tawaran dibuat oleh Muhyiddin sebelum ini, tiga tuntutan lain tersebut adalah menggesa kerajaan baharu melaksanakan Undi 18 dan Akta Anti Lompat Parti, reformasi dan penambahbaikan Pelan Pemulihan Negara, reformasi fiskal dengan meningkatkan jumlah bantuan untuk rakyat termasuk suntikan tunai RM45 bilion secara langsung dan reformasi institusi dengan memperkasa Parlimen melalui penggubalan Akta Suruhanjaya Perkhidmatan Parlimen, memperkukuh fungsi semak imbang Parlimen, serta mengiktiraf peranan Pembangkang dengan benar-benar dilibatkan dalam usaha dan ikhtiar Kerajaan.

Untuk rekod, semua tuntutan tersebut adalah tawaran Muhyiddin sebelum meletakan jawatannya sebagai PM Ke-8.

Ismal Sabri dalam ucapan sulungnya pada Ahad menawarkan kerjasama itu melalui penyertaan dalam Majlis Pemulihan Negara dan Jawatankuasa Khas Menangani Covid-19.

Kata Ismail Sabri Yaakob ia selaras dengan titah Yang di-Pertuan Agong yang mahu semua pihak melupakan perbezaan demi demi mencapai kesejahteraan dan kebajikan rakyat.

Pemimpin blok pembangkang DAP dan PKR sudah menyatakan kesediaan untuk menimbang tawaran tersebut dan akan berbincang terlebih dahulu dengan rakan komponen sebelum membuat keputusan.


Muhyiddin ajak semua parti politik bersatu bantu rakyat hadapi banjir

Pengerusi Perikatan Nasional Tan Sri Muhyiddin Yassin mengajak semua parti yang bertanding dalam Pilihan Raya Umum Ke-15 (PRU-15) ini berganding bahu membantu rakyat yang sedang berdepan masalah banjir di beberapa negeri, dengan mengetepikan dahulu fahaman politik masing-masing.

“Saya amat bimbang dengan keadaan hujan yang lebat di beberapa kawasan dan paras air yang semakin menaik di sungai-sungai utama di Pahang, Perlis, Sarawak, Selangor dan juga beberapa kawasan di Johor, seperti yang telah diramalkan sebelum ini.

“Agensi-agensi kerajaan yang berkaitan diharap sentiasa bersiap-siaga untuk menghadapi situasi banjir dan membantu mangsa-mangsa.

“Saya juga menyeru jentera parti-parti politik dan badan-badan sukarela untuk bekerjasama, membantu memastikan rakyat selamat. Ketepikan soal politik, apa yang penting nyawa rakyat selamat,” katanya dalam kenyataan hari ini (11 November 2022).

Sehubungan itu, Muhyiddin mengerahkan jentera pilihan raya Perikatan Nasional, supaya mengutamakan bantuan kepada rakyat yang berdepan masalah di kawasan masing-masing.

“Semoga usaha kita semua diberkati. Saya mendoakan agar penduduk di kawasan-kawasan yang dilanda banjir terselamat dan kita semua dilindungi dari musibah banjir ini, insya-Allah,” katanya.

Bercakap kepada media selepas program sembang santai dengan masyarakat PDM Parit Raja, PDM Kampung Kundang Ulu dan PDM Ladang Serampang di Parlimen Pagoh, hari ini beliau berkata Perikatan Nasional yakin mencapai kejayaan cemerlang dalam PRU-15, pada 19 November ini.

Walaupun yakin, tetapi, bekas Perdana Menteri itu berkata Perikatan Nasional tidak boleh ‘terlalu yakin’ sebaliknya kerja keras untuk menarik sokongan pengundi perlu terus dilakukan.

“Sejak Perikatan Nasional melancarkan manifesto iaitu Tawaran PN BEST, sokongan daripada pengundi Melayu semakin meningkat. Sebahagian besar pengundi daripada kaum lain, terutama Cina juga bertambah,” katanya.

Hanya tinggal tujuh hari sahaja lagi, 21,173,638 pengundi akan memilih 222 calon daripada 945 individu yang difikirkan layak mewakili mereka bagi penggal Parlimen ke-15.

Muhyiddin berkata Perikatan Nasional akan terus memaklumkan kepada rakyat, mengenai isu Covid-19, pemulihan ekonomi dan tawaran yang dijanjikan parti itu sekiranya dapat membentuk kerajaan.

“Ekonomi negara telah pulih dengan laporan peningkatan Keluaran Dalam Negara Kasar (KDNK). Tapi tak boleh beri kredit kepada Perdana Menteri baharu sahaja.

“Ia (peningkatan KDNK) berlaku ketika langkah-langkah (Kerajaan Perikatan Nasional) ambil waktu zaman susah, sebelum ekonomi dibuka semula. Baru ada perkembangan KDNK.

“Bukan kredit untuk BN sahaja, tapi usaha dibuat sejak Kerajaan Perikatan Nasional, ketika pandemik Covid-19,” katanya.


Peletakan jawatan Shamsul Anuar mengesahkan skrip dalam klip audio Anwar-Zahid

Peletakan jawatan Menteri UMNO, Datuk Seri Shamsul Anuar Nasarah hari ini mengesahkan skrip pakatan sulit antara Datuk Seri Anwar Ibrahim dan Datuk Seri Ahmad Zahid Hamidi dalam klip audio yang tular pada April lalu.

Penafian demi penafian, bagaimanapun kebenaran hari ini sudah terbukti sememangnya wujud kerjasama sulit Presiden PKR dengan Presiden UMNO itu, malah Shamsul Anuar adalah watak utama yang berjaya merungkai setiap babak yang diperkatakan dalam klip audio tersebut.

Naratif yang digunakan adalah kononnya kerajaan derhaka, perancangan yang diatur sejak berbulan-bulan lalu akhirnya membuahkan hasil dan kini hanya tinggal untuk menabalkan Anwar sebagai Perdana Menteri baharu yang diangkat oleh ‘Kluster Mahkamah’ sebagai wira agung mereka selepas ini.

Bagaimanapun, tidak semua dalam UMNO terlalu mudah masuk jerat dan mengikut telunjuk Presiden yang ingin membawa masuk parti orang Melayu itu ke dalam jajaran baharu bersama DAP.

Semua sudah mengikut skrip yang disediakan dan kini hanya tinggal untuk menyumbat bola ke dalam gawang gol, pasti yang terselamat adalah Zahid dan bekas Perdana Menteri, Datuk Seri Najib Razak yang diketahui umum berdepan puluhan kes mahkamah.

Sekiranya sebelum ini blok pembangkang, Pakatan Harapan mendakwa mereka memperjuangkan integriti dan menolak rasuah, kali ini demi menjadi kerajaan semula dan gila kuasa semua itu tidak dihiraukan lagi dan yang penting adalah Anwar dilantik menjadi Perdana Menteri dan DAP kembali ditampuk kuasa.

Tahniah Zahid dan kumpulan yang berjaya mengheret UMNO ke dalam perpecahan yang lebih parah.

A: Asalammualaikum.

Z: Mualaikumusalam warahmatullah.

A: Saya dah 22 tahun baru saya follow Perhimpunan Agung UMNO (ketawa).

Z: Don’t worry that is only tactikal ok…

A: No no ok… i tengok ucapan you ni bagus .. and then the mattter MT.. and of course kita nak finish the game tapi kalau you dah fikir mandat itu ok la… cuma ada kerja sikit dengan MT je la.

Z: MT tu senang saja sebab dah solid dah tu … mudah.

A: Aku tengok ucapan you.. you bukan main… bukan main ya la org dok dengar…(ketawa)

Z: You tau siapa cikgu saya kan (ketawa).

A: Good la good … i’m very glad… proud of you.

Z: Cikgu saya yang handal ucapan ni org yg saya tengah cakap ni (ketawa)

(Kedua-duanya ketawa terbahak-bahak)

A: Kita Keadilan kita panggil MPP.. dok gelak.. eee.. aku kata hampa keja apa ni dok ikut perhimpunan UMNO, kita Keadilan (PKR) tau… apa yang sibuk.

(Dua2 ketawa)

A: … Presiden pun dengar… saya dengar sebab penting nak bincang dengan dia (ketawa)… good la good.. cuma orang tak tau … tapi bula conclution tu jauh lebih baik daripada keputusan MT…

Z: Betul.

A: MT kata tunggu election.

Z: Betul.

A: … kita anytime.

Z: Sebab bila perhimpunan memberi mandat kepada presiden… that is much easier.. than usul…

A: Hmm.. mood tu dah clear… semua dah berdiri kan.

Z: Betul.. betul …yang againt motion tu pun kena boo lima enam kali

A; Tak pa lah kita tengok.. tapi good la… congratulation.

Z: Thank you for your concern… thank you for your moral support.

A: No.. aku follow kira aku kerja aku dengar pimpinan UMNO.. ni amende punya kerja (ketawa).

Kedua-dua ketawa berdekah-dekah

Z: After 23 long years.

A: Aku dengar.. dengar… sikit-sikit tapi tak la macam hari ni … tapi ucapan pembukaan tu memang boleh agak dah .. that’s ok … debate pun bagus la…bagus… Shahidan (Datuk Seri Shahidan Kassim) pun kena teruk.

Z: (Ketawa)

A: Than finally ni bagus.. Jazlan (Datuk Ahmad Jazlan Yaakub) ni bagus

Z: Memang kita letak dia kemudian sekali … nak sapu yang 50-50 tu .. that is the process..

A: Good.. good hmm.. you punya pengulunggan confident.

Z: Thank you so much.

A: Jumpa Selasa ka?

Z: Malam malam.

A: Cuma now tak habis kita ada sikit lagi tu nak kena … becaus kalau kata la you dapat ni…. maknanya dia kena emergency MT tau.

Z: Tak pa tak pa kita akan (buat).


Celcom mula uji 5G, tawar data tanpa had percuma di lokasi terpilih

Celcom mula menguji penawaran rangkaian 5G mereka dengan apa yang dinamakan oleh syarikat telekomunikasi itu sebagai “Percubaan Pengguna Mesra (FUT)”, yang akan memberikan pelanggan terpilih akses kepada 5G di pelbagai lokasi di seluruh Malaysia.

Menurut soalan lazim ditanya (FAQ) di laman sesawang mereka, Celcom mengatakan bahawa pengguna yang dipilih untuk percubaan akan dimaklumkan melalui pemberitahuan khidmat pesanan ringkas (SMS) bahawa mereka telah menerima peruntukan 5G.

Sebaik sahaja mereka mendapat pemberitahuan, pengguna harus mendapat akses kepada perkhidmatan 5G secara automatik dan melihat ikon 5G dalam bar status di bahagian atas sebelah kanan skrin telefon mereka.

Bagaimanapun, mereka juga perlu mengambil perhatian bahawa liputan pada masa ini hanya terhad kepada kawasan tertentu.

Bagi mereka yang masih tidak mempunyai akses 5G walaupun telah menerima pemberitahuan SMS, pengguna harus terlebih dahulu memastikan bahawa mereka berada di salah satu kawasan liputan di bawah.

Rawang;
Selayang;
Kepong;
Sentul;
Setapak;
Mont Kiara;
Chow Kit;
KLCC;
Bangsar;
Cheras;
Kuchai Lama;
Bukit Jalil;
Putrajaya;
Johor Bahru; dan
Pulau Pinang.

Untuk butiran lanjut mengenai tapak 5G yang aktif, pengguna boleh menyemak peta liputan interaktif di laman web Digital Nasional Berhad (DNB). Senarai peranti yang serasi juga disertakan pada halaman berkenaan.

Sekiranya isu itu berterusan, Celcom mengesyorkan agar anda menyemak tetapan rangkaian mudah alih dalam peranti dan pastikan anda membuat pilihan “5G/LTE/3G/2G (Auto Connect)”.

“Sekiranya ini tidak menyelesaikan isu, pengguna boleh melaporkan masalah melalui borang aduan dalam talian.”

Ketika tempoh percubaan, semua penggunaan data 5G adalah percuma sehingga diberitahu kelak, dengan penggunaan tidak dikira dalam sebarang kuota sedia ada dalam pelan data pelanggan. Pada masa ini, tiada tarikh tamat untuk percubaan itu dikongsi oleh Celcom.

FUT juga akan menawarkan perayauan 5G di 15 negara dengan pelbagai syarikat telekomunikasi tempatan, dengan Celcom berkata bahawa lebih banyak lagi akan ditambah tidak lama lagi.

Mereka yang ingin menggunakan perkhidmatan perayauan 5G perlu melanggan pelan Celcom Passport secara berasingan.

Mereka yang berminat boleh menyemak senarai penuh pengendali rangkaian yang menyokong perayauan 5G di laman sesawang Celcom.


Fitnah Ismail Sabri terhadap Muhyiddin, 12 menteri Perikatan Nasional

1) Adalah suatu FITNAH apabila Perdana Menteri “caretaker” Datuk Seri Ismail Sabri Yaakob menuduh Tan Sri Muhyiddin Yassin dan para menteri dari Perikatan Nasional (PN) sebagai punca parlimen dibubarkan.

2) Umum tahu bahawa beberapa hari sebelum Ismail mengeluarkan dakwaan tersebut, beliau telah terlebih dahulu menyatakan kepada media bahawa tidak timbul isu keabsahan kerajaan apabila menteri-menteri dari PN mengutuskan surat kepada Yang di-Pertuan Agong untuk tidak bersetuju pembubaran parlimen ketika musim cuaca buruk sekarang ini.

3) Rakyat juga tidak lupa bagaimana sejak tahun 2020 lagi kerajaan pimpinan Perdana Menteri Tan Sri Muhyiddin Yassin yang ketika itu sedang bertungkus lumus menyelamatkan nyawa rakyat dan ekonomi negara akibat dari pandemik Covid-19, telah diserang dari pelbagai arah oleh beberapa pemimpin UMNO secara terbuka atas motif politik semata-mata.

4) Malah kepimpinan UMNO terus melaungkan “NO BERSATU” dalam Perhimpunan Agung Tahunan (PAU) mereka dua tahun berturut-turut ketika membentuk kerajaan bersama dengan PN. Sampaikan UMNO sendiri rela menjatuhkan kerajaan negeri mereka sendiri di Melaka dan Johor agar Pilihanraya Negeri (PRN) dapat dilakukan ketika wabak masih menular dan ketika musim banjir. Adakah itu masih salah PN?

5) Paling khianat ialah apabila tersebarnya rakaman perbualan antara GURU dan ANAK MURIDNYA sambil ketawa berdekah-dekah sewaktu PAU sedang berlangsung menunjukkan wujudnya perancangan rahsia antara kedua-dua pihak tersebut untuk meruntuhkan kerajaan pusat yang dibina bersama PN ini. Lalu apakah salah jika Tan Sri Muhyiddin Yassin mengisytiharkan BN adalah musuh utama rakyat dalam PRU nanti sebagai respon terhadap percaturan keji untuk menyelamatkan penjenayah tertentu dari dihukum mahkamah?

6) Tan Sri Muhyiddin Yassin selama mempengerusikan Majlis Pemulihan Negara (MPN) telah berkali-kali memberi saranan kepada pihak kerajaan pimpinan Ismail Sabri secara professional, berfakta dan berhemah, namun ia tidak diendahkan dalam banyak perkara, terutama mengenai moratorium khas untuk sektor perusahaan mikro kecil dan sederhana (PMKS) yang menjadi kegiatan ekonomi rakyat biasa.

7) Oleh kerana Ismail Sabri tidak mengendahkan segala nasihat dari badan kerajaan itu, bahkan terlampau percaya pula kepada penasihat ekonominya yang masih mentah seperti Shahril Sufian Hamdan itu, maka hari ini ekonomi negara berada dalam keadaan terumbang ambing, dengan kos sara hidup terus meningkat, harga barang-barang keperluan asas banyak yang naik, dan negara berada dalam situasi “stagflation” yang akhirnya boleh menjurus kepada inflasi menyeluruh.

8) Adalah wajar untuk Tan Sri Muhyiddin Yassin selaku Pengerusi MPN membuat teguran keras terhadap kepimpinan PM Ismail Sabri sebelum ekonomi negara menjadi lebih parah lagi dan nasi menjadi bubur. Tetapi ia dibalas pula dengan membubarkan parlimen, bukannya terus memperbaiki ekonomi rakyat. Itulah dia contoh PM yang paling singkat dan paling lemah dalam sejarah Malaysia kerana rela dicucuk hidungnya oleh seorang OKT yang mempunyai 47 kes melibatkan rasuah, pecah amanah dan gubahan wang haram satu yayasan kebajikan.

9) Cuba anda kira berapa banyak pakej bantuan ekonomi untuk rakyat yang diumumkan oleh Ismail Sabri sepanjang beliau menjadi Perdana Menteri berbanding yang pernah dilaksanakan oleh Tan Sri Muhyiddin Yassin selaku PM ke-8 dahulu? Kenapa nilai matawang negara kita terus susut di pentas antarabangsa hinggakan ia kini tidak laku lagi di negara jiran?

10) Jika Ismail Sabri mempunyai maruah, beliau sewajarnya bertanggungjawab terhadap cadangannya untuk membubarkan parlimen kerana itu kuasa Perdana Menteri yang tidak dipengaruhi oleh mana-mana pihak pun. Lebih bermaruah lagi jika beliau merasakan bahawa beliau tidak lagi mendapatkan sokongan majoriti ahli-ahli parlimen maka beliau seharusnya mengumumkan perletakan jawatan sebagai PM, bukan berlagak majoriti mohon pembubaran parlimen dari Istana Negara.

Dr Muhammad Faiz Bin Na’aman
Ahli Majlis Pimpinan Tertinggi Bersatu

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


2,331 kes baharu Covid-19

Kadar nilai kebolehjangkitan (Rt) atau R-naught (RO) Covid-19 mengikut kes seharian semalam (Jumaat) untuk seluruh negara terus meningkat kepada 1.18.

12 April lalu kadar kebolehjangkitan untuk seluruh negara pada 1.06.

Ketua Pengarah Kesihatan, Tan Sri Noor Hisham Abdullah berkata, Terengganu kekal mencatat Ro/Rt tertinggi dengan 1.34, diikuti Kelantan (1.30).

Pada permulaan Perintah Kawalan Pergerakan (PKP) pada 10 Mac 2020, nilai R ketika itu adalah 3.5.

Nilai R kemudian berjaya diturunkan sehingga 0.3, iaitu susulan impak positif tindakan yang telah diambil oleh kerajaan serta pematuhan oleh rakyat kepada perintah dan SOP yang diperkenalkan.

Negara mencatatkan semula nilai R yang tinggi pada 7 September 2020 iaitu 1.7 susulan peningkatan kes Covid-19 di Kedah dan Sabah pada ketika itu.

Sementara itu, beliau berkata, sebanyak 2,331 jangkitan baharu Covid-19 dilaporkan dalam tempoh 24 jam lalu, menjadikan keseluruhan kumulatif kes ialah 372,859.

Katanya, Selangor mencatat kes baharu tertinggi sebanyak 751, diikuti Sarawak (512); Kuala Lumpur (252) dan Kelantan (225).


Sabah sedia adakan sidang DUN, Sarawak jangka PRN12 Oktober

Kerajaan Sabah akan meminta nasihat Majlis Keselamatan Negara (MKN) terlebih dahulu sebelum mengadakan sidang Dewan Undangan Negeri (DUN), susulan penularan wabak Covid-19.

Ketua Menteri Datuk Hajiji Noor bagaimanapun berkata kerajaan negeri sedia pada bila-bila masa untuk mengadakan sidang DUN sekiranya keadaan mengizinkan.

Katanya beliau telah berbincang dengan Speaker DUN Sabah, Datuk Kadzim Yahya susulan titah Yang di-Pertuan Agong yang menzahirkan pandangan supaya persidangan Parlimen diadakan secepat mungkin.

“Kerajaan negeri akan meminta nasihat daripada Majlis Keselamatan Negara (MKN) terlebih dahulu dan sedia untuk bersidang semula dengan mematuhi sepenuhnya prosedur operasi standard (SOP) yang ditetapkan,” katanya dalam kenyataan hari ini.

DUN Sabah kali terakhir bersidang selema empat hari pada 18, 21, 22 dan 23 Disember tahun lalu.

Hari ini Sabah mencatat 199 kes positif baharu Covid-19 menjadikan kumulatif dinegeri itu sebanyak 67,177 kes.

Sementara itu, Timbalan Ketua Menteri Sarawak Tan Sri Dr James Jemut Masing berkata Pilihan Raya Negeri Ke-12 (PRN12) perlu diadakan menjelang Oktober jika darurat tidak disambung selepas 1 Ogos ini.

Undang-undang mewajibkan PRN diadakan dalam tempoh dua bulan daripada tarikh akhir perintah darurat, katanya dalam kenyataan semalam.

Beliau menjelaskan garis panduan tertentu yang bertujuan membendung kemungkinan penularan Covid-19 perlu dipatuhi dengan tegas PRN12 diadakan nanti.

“Antaranya termasuk penyelenggaraan kesihatan awam, larangan bersemuka berkempen, bilangan pekerja Suruhanjaya Pilihan Raya (SPR) yang mencukupi dan peti undi dibawa kepada pengundi terutama di kawasan luar bandar, pelanjutan masa pengundian bagi membolehkan penjarakan fizikal dan tempoh berkempen lebih pendek.

“Apabila langkah ini dilaksanakan, giliran rendah keluar mengundi dijangkakan. SPR mesti mengharapkannya. Tetapi pada akhirnya kita mempunyai kerajaan yang mempunyai mandat rakyat kita. Oleh itu kita mengekalkan amalan demokrasi berparlimen dan pada masa yang sama, mengandungi bahaya yang ditimbulkan oleh Covid-19.

“Sarawak terperangkap antara batuan keras dan laut biru yang dalam! Adakah kita mempunyai pilihan? Mujurlah, kita mempunyai pilihan! Kita kena ikut undang-undang. Itu pasti. Undang-undang mengatakan PRN12 untuk Sarawak mesti diadakan menjelang Oktober 2021,” katanya.

Sejak beberapa minggu lalu kes positif Covid-19 di Sarawak membabitkan kluster komuniti terus meningkat. Hari ini, 536 kes baharu direkodkan menjadikan kumulatif sebanyak 58,570 kes.


Najib ada dua kad kredit AmBank, had gabungan RM3 juta: Saksi

Seorang saksi pendakwaan hari ini (6 September 2022) memberitahu Mahkamah Tinggi Kuala Lumpur bahawa Datuk Seri Najib Razak mempunyai dua kad kredit dengan had gabungan RM3 juta daripada AmBank selama bertahun-tahun sehingga 2015.

Had kredit sedemikian merupakan antara yang tertinggi pernah diberikan oleh AmBank, kata bekas Naib Presiden Kanan Jabatan Pengurusan Penipuan Perbankan Runcit Ambank, Yeoh Eng Leong.

Yeoh berkata demikian ketika memberi keterangan dalam perbicaraan bekas Perdana Menteri itu berhubung penyelewengan RM2.28 bilion dana 1Malaysia Development Berhad (1MDB).

Memberi keterangan sebagai saksi pendakwaan ke-36, Yeoh mengesahkan bahawa Najib telah memegang kad kredit Visa Platinum dan kad kredit Mastercard Platinum dengan had kredit gabungan RM3 juta dan berkata “Saya percaya ini adalah salah satu had tertinggi di Ambank”.

Yeoh juga berkata terdapat penyata untuk kedua-dua kad kredit itu dari Mac 2011 hingga April 2015, dan kedua-dua kad telah dibatalkan pada 11 Mac 2015.

Berdasarkan penyata kad kredit, Yeoh mengira perbelanjaan yang direkodkan ke atas dua kad kredit milik Najib ini ialah RM103,948.63.

Berdasarkan penyata Ogos 2011, transaksi 21 Julai 2011 telah direkodkan menggunakan Mastercard untuk The Westin Excelsior R Roma pada euro 22,461.62 atau RM98,013.63.

Berdasarkan penyata September 2011, kad Visa telah digunakan pada 21 Ogos 2011 untuk tiga transaksi di KLCC (RM4,145 di Aigner, RM910 di Hugo Boss dan RM880 juga di Hugo Boss), manakala terdapat bayaran balik tanpa cukai daripada United Kingdom sebanyak RM2,190.68 pada 30 Ogos 2011.

Yeoh juga menyatakan bahawa pemegang dua kad kredit itu – Najib – tidak mempertikaikan mana-mana perbelanjaan yang dicatatkan pada kad kredit tersebut.


Amaran Hamzah: Saya pun ada banyak ‘fail’ pemimpin kerajaan

Ketua Pembangkang yang juga Setiausaha Agung Perikatan Nasional (PN), Datuk Seri Hamzah Zainudin memberi amaran kepada kerajaan Pakatan Harapan-Barisan Nasional (PH-BN) supata tidak terlalu kerap mencari kesalahan pembangkang.

Bekas Menteri Dalam Negeri kerajaan PN itu berkata beliau juga boleh mencari kesalahan pemimpin kerajaan sedia ada.

Malah beliau mendedahkan memiliki banyak ‘fail’ pemimpin kerajaan, namun menegaskan masih berfikir sama ada mahu menggunakannya atau tidak.

Ahli Parlimen Larut itu turut mengkritik tindakan kerajaan yang menafikan pendakwaan politik, namun menyasarkan PN dengan tuduhan berkaitan dana politik.

“Sesiapa sahaja boleh menderma kepada sesebuah parti jika mereka yakin dengan perjuangan parti.

“Jadi, jika anda (kerajaan) mengganggu kami, maka kami menganggapnya sebagai penganiayaan politik.

“Jangan hanya mencari kesalahan kami, saya juga boleh mencari kesalahan mereka dalam kerajaan.

“Saya adalah (bekas) Menteri Dalam Negeri dan saya juga mempunyai banyak fail, tetapi saya masih berfikir jika saya perlu menggunakannya,” katanya dalam temu bual khas bersama akhbar The Star.

Mengulas lanjut Setiausaha Agung Bersatu itu menegaskan, jika kerajaan terus mengganggu PN dan membuat mereka kecewa, tidak mustahil ‘fail-fail’ tersebut akan didedahkan.

Meskipun tidak menyebut nama mana-mana pemimpin, kenyataan itu dipercayai ada kaitan dengan dakwaan terhadap Pengerusi PN, Tan Sri Muhyiddin baru-baru ini.

Muhyiddin didakwa di Mahkamah Sesyen Kuala Lumpur pada Jumaat atas empat pertuduhan menggunakan kedudukan untuk mendapatkan rasuah RM232.5 juta dan dua kesalahan pengubahan wang haram berjumlah RM195 juta.

Muhyiddin, 76, yang juga Pengerusi PN dan bekas Perdana Menteri mengaku tidak bersalah selepas pertuduhan dibacakan jurubahasa di hadapan Hakim Azura Alwi.


[RALAT] Bukan Ketua Polis Daerah, isteri dituduh eksploitasi amah hingga cedera

Tertuduh sebenar, Vijiyan Rao, 38, dan isterinya yang juga seorang peniaga membuat pengakuan itu di hadapan Hakim Rozianayati Ahmad, menurut Bernama.

Mereka didakwa dengan niat bersama melakukan perbuatan itu terhadap Zailis, 46, di sebuah rumah di Taman Industri Bolton, Gombak antara Mac dan 30 Ogos lepas.

Kedua-duanya dituduh mengikut Seksyen 13 (a) Akta Anti Pemerdagangan Orang dan Anti Penyeludupan Migran 2007 dan dibaca bersama Seksyen 34 Kanun Keseksaan yang memperuntukkan hukuman penjara seumur hidup atau pemenjaraan tidak kurang dari lima tahun, dan boleh juga dikenakan sebat, jika sabit kesalahan.

Terdahulu Timbalan Pendakwa Raya Nurul’ Ain Abu Bakar memohon mahkamah mengenakan jaminan RM20,000 dan seorang penjamin terhadap kedua-dua tertuduh dengan syarat tambahan mereka perlu menyerahkan pasport kepada mahkamah.

Bagaimanapun pasangan itu yang diwakili peguam A Narainasami memohon jaminan yang rendah dengan alasan mereka menanggung dua anak yang masih kecil.

Rozianayati kemudian membenarkan mereka diikat jamin masing-masing RM10,000 dengan seorang penjamin dengan syarat tambahan perlu menyerahkan pasport kepada mahkamah.

Mahkamah menetapkan 5 Oktober depan untuk sebutan semula kes.

Berita asal Bernama.


Calon Perikatan Nasional di DUN Tioman meninggal dunia

Seorang calon mewakili Perikatan Nasional (PN) bagi Dewan Undangan Negeri (DUN) N42 Tioman, Md Yunus Ramli meninggal dunia pada 3.30 pagi tadi di Hospital Rompin.

Menurut laporan media, Md Yunus, 61, meninggal dunia akibat komplikasi jantung.

Untuk rekod, Pilihan Raya Umum Ke-15 (PRU-15) akan diadakan hari ini di seluruh negara.

Terdahulu, seorang calon bagi kerusi Parlimen Padang Serai, M Karupaiya mewakili meninggal dunia baru-baru ini.

Mengikut Peraturan 11(6) Peraturan-peraturan Pilihan Raya (Perjalanan Pilihan Raya) 1981, SPR boleh mengumumkan pilihan raya kecil (PRK) pada tarikh lain, sekiranya calon meninggal dunia.

Ini hanya boleh dilakukan selepas RO mengendors alasan pilihan raya tidak dapat diadakan, seterusnya memulangkan writ itu kepada Suruhanjaya Pilihan Raya (SPR).


Permohonan Najib dapatkan dokumen syarikat terkait keluarga Zeti ditolak

Permohonan bekas Perdana Menteri Datuk Seri Najib Razak berhubung kes 1Malaysia Development Berhad (1MDB) ditolak Mahkamah Tinggi atas alasan dokumen diminta berkaitan syarikat yang didakwa dikuasai keluarga Tan Sri Zeti Akhtar Aziz tidak relevan.

Pasukan pembelaan Najib sebelum ini membuat permohonan untuk mendapatkan beberapa penyata bank dan dokumen lain yang dipercayai berkaitan dengan ahli perniagaan yang sedang diburu Low Taek Jho atau Jho Low, dan ahli keluarga Zeti.

Hakim Collin Lawrence Sequerah berkata, permohonan mendapatkan dokumen berkenaan tidak relevan untuk kegunaan bagi pihak pembelaan.

“Saya tidak lihat bagaimana dokumen bank itu yang berkait dana diterima keluarga beliau (Zeti) adalah relevan bagi kegunaan pihak pembelaan,” katanya.

Jelasnya, pasukan pembelaan boleh menyoal Zeti semasa dipanggil ke kandang saksi kemudiaan, ia sekiranya mereka mahu meneliti kredibiliti Zeti sebagai bekas Gabenor Bank Negara Malaysia (BNM)

“Pihak pembelaan boleh menyoal balas beliau (Zeti) apabila dipanggil ke kandang saksi kemudian,” katanya lapor portal Free Malaysia Today hari ini.

Selain itu, mahkamah juga menolak permohonan Najib bagi mendapatkan rekod telefon bimbit bekas pegawai bank Goldman Sachs, Tim Leissner, selepas mengambil kira pihak pendakwa raya secara jelas memaklumkan mereka tidak memiliki dokumen terbabit.

“Permintaan terkandung dalam notis untuk mendapatkan rekod telefon bukan dalam keupayaan penguatkuasaan,” katanya lagi.

“Terkandung dalam keterangan bahawa rekod telefon seperti diminta tertuduh (Najib) bukan sebahagian daripada kes yang dibawa pihak pendakwa raya terhadapnya dan pihak pendakwa raya tidak mempunyai kewajipan mengemukakan dokumen berkenaan, yang bukan sebahagian daripada kes dikemukakan, kepada pihak pembelaan,” katanya.

Bagi percubaan Najib memohon salinan dokumen penyelesaian tuntutan antara kerajaan dan Goldman Sachs, mahkamah memaklumkan maklumat yang dipohon pihak pembelaan tidak dibuat secara terperinci.

Kerajaan mencapai penyelesaian tuntutan dengan Goldman Sachs pada Julai tahun lalu membabitkan pemerolehan semula dana berjumlah USD3.9 billion (RM16.63 billion).

Pada 5 April lalu, Najib sekali lagi memfailkan permohonan bagi mendapatkan dokumen perjanjian sulit di antara kerajaan dan Goldman Sachs, yang dilaporkan antara lain mengatakan bahawa Goldman Sachs mencapai persetujuan dengan Kerajaan Malaysia untuk membayar AS$2.5 bilion (RM10.4 bilion) dalam bentuk tunai dan jaminan pemulangan aset 1MDB bernilai AS$1.4 bilion (RM5.8 bilion) yang dirampas di seluruh dunia, sebagai balasan bagi Malaysia menggugurkan pertuduhan jenayah terhadap bank pelaburan Amerika itu.

Dalam afidavit yang disahkan oleh Najib, 67, bagi menyokong permohonannya, Ahli Parlimen Pekan itu berkata, pendedahan berhubung penyelesaian dengan Goldman Sachs itu penting dalam pembelaannya, dan hak beliau untuk perbicaraan yang adil.

Najib turut memohon transkrip atau laporan forensik daripada perbualan telefon Leissner, yang juga bekas rakan kongsi Goldman Sachs di Asia, serta data yang disimpan oleh pelayan (server) Goldman Sachs membabitkan komunikasi Leissner.

Najib, 68, berdepan empat pertuduhan menggunakan kedudukannya bagi mendapatkan rasuah berjumlah RM2.3 bilion daripada dana 1MDB dan 21 pertuduhan pangubahan wang haram membabitkan jumlah sama.


Tunggu ekonomi pulih sebelum dasar hasil baharu diperkenalkan: Zafrul

Sebarang tindakan pelaksanaan dasar hasil baharu akan hanya diperkenalkan selepas ekonomi negara kembali pulih dan rakyat bersedia untuk menerimanya, kata Menteri Kewangan Tengku Datuk Seri Zafrul Tengku Abdul Aziz.

Ketika menegaskan perkara itu, beliau berkata negara perlu terlebih dahulu menangani isu berkaitan inflasi yang berlaku berikutan gangguan rantaian bekalan global, kos tenaga seperti harga bahan api yang naik mendadak serta peningkatan pemintaan pengguna di seluruh dunia akibat pembukaan semula ekonomi global.

“Faktor-faktor ini semua telah memberi kesan kepada kos sara hidup Keluarga Malaysia terutamanya kumpulan B40 dan M40,” katanya menurut laporan bernama.

Perkara itu diumumkan dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-83 yang dikeluarkan hari ini.

Mengulas selanjutnya, Tengku Zafrul turut menjelaskan bahawa pelbagai inisiatif telah diambil bagi mengatasi isu-isu inflasi dan kenaikan harga barang keperluan asas.

“Peruntukan berjumlah RM31 bilion dalam bentuk subsidi petrol RON95, diesel, minyak masak dan tepung telah digariskan dalam Bajet 2022 manakala RM200 juta diperuntukkan untuk mengurangkan harga barang keperluan di kampung,” katanya.

Memberi penjelasan lanjut mengenai Bajet 2022, beliau berkata setakat 14 Januari 2022, sejumlah RM31 bilion telah disalurkan kepada inidvidu dan perniagaan melalui 43 inisiatif kerajaan.

Bagi Pelan Sektor Kewangan 2022-2026, Tengku Zafrul berkata pelan tersebut menggariskan tiga hasil utama iaitu kewangan untuk semua, kewangan untuk pembaharuan dan kewangan untuk kemampanan.

Ia juga menggariskan lima teras strategik, iaitu, mencapai hasil-hsil seperti membiayai transformasi ekonomi Malaysia, meningkatkan kesejahteraan kewangan isi rumah dan perniagaan dan memajukan pendigitalan sektor kewangan, kata beliau.

Menurut Tengku Zafrul, pelan tersebut turut menyasarkan pembangunan kewangan berasaskan nilai melalui kepimpinan dalam kewangan Islam serta meletakkan sistem kewangan pada kedudukan teratur yang memudahkan peralihan secara teratur kepada ekonomi lebih lestari.


Polis rekod kenyataan pegawai mahkamah isu penghakiman Rosmah

Polis telah merekodkan kenyataan beberapa individu berhubung dakwaan kononnya keputusan penghakiman melibatkan Datin Seri Rosmah Mansor dalam kes rasuah projek solar, dibocorkan.

Ketua Polis Daerah Sentul Asisten Komisioner Beh Eng Lai mengesahkan kenyataan beberapa individu, termasuk pegawai mahkamah, telah direkodkan.

Memetik The Star beliau berkata dalam menjalankan siasatan, polis telah merekodkan kenyataan individu terbabit yang ada kaitan dengan kes itu.

“Kami tidak menolak kemungkinan akan memanggil lebih ramai individu untuk merekodkan kenyataan mereka,” katanya ketika dihubungi pada Isnin (29 Ogos).

Sebelum ini, Beh berkata siasatan telah dimulakan selepas Pejabat Ketua Pendaftar Mahkamah Persekutuan membuat laporan polis.

“Dokumen itu adalah dokumen penyelidikan berhubung kes yang masih dalam perbicaraan dan ia adalah pandangan unit penyelidikan sebagai rujukan hakim.

“Menurut pengadu, dokumen itu akan dipinda berdasarkan penyelidikan dan bukan keputusan muktamad mahkamah,” katanya dalam satu kenyataan.

Mahkamah Tinggi Kuala Lumpur Khamis ini (1 September) dijangka membuat keputusan sama ada Rosmah disabitkan atau dibebaskan daripada pertuduhan rasuah melibatkan tender membekal dan memasang tenaga solar hibrid di 369 sekolah di pedalaman Sarawak.

Pada 18 Februari 2021, mahkamah memerintahkan Rosmah membela diri, atas tuduhan rasuah berhubung projek tenaga solar bagi 369 sekolah, di pedalaman Sarawak.

Siasatan kes itu dijalankan susulan laporan Raja Petra Kamarudin yang diterbitkan dalam blognya pada 26 Ogos bertajuk “Rosmah Mansor akan diputuskan bersalah pada 1 September 2022”.

“Laporan media ini mendakwa bahawa keputusan mahkamah untuk mendapati Rosmah Mansor bersalah telah pun dibuat. Bagaimanapun, pengadu berkata bahawa dokumen itu bukan penghakiman.

“Polis Kuala Lumpur menasihatkan semua pihak supaya tidak berkongsi artikel yang boleh menimbulkan keresahan orang ramai,” katanya.

Kes itu disiasat mengikut Akta Rahsia Rasmi 1972 kerana membocorkan maklumat sulit, Seksyen 203A Kanun Keseksaan kerana mendedahkan maklumat sensitif dan Seksyen 233 Akta Komunikasi dan Multimedia 1998 kerana menyebarkan kebencian.

Keputusan perbicaraan rasuah Rosmah di Mahkamah Tinggi Kuala Lumpur dijadualkan dibuat pada Khamis ini (1 September).

Pada 15 November 2018, Rosmah mengaku tidak bersalah di Mahkamah Sesyen Kuala Lumpur atas dua tuduhan meminta rasuah wang tunai RM187.5 juta dan menerima RM1.5 juta berhubung projek pembekalan dan pemasangan tenaga solar di sekolah luar bandar di Sarawak.

Dia juga dituduh menerima rasuah berjumlah RM6.5 juta.


Majlis belia syor kilang tanggung kos beli vaksin Covid-19

Majlis Belia Malaysia (MBM) mencadangkan kerajaan mendapatkan bantuan daripada sektor perkilangan di negara ini untuk menanggung kos pembelian vaksin Covid-19 bagi pelaksanaan program imunisasi, terutama untuk warga asing dalam kalangan pekerja mereka.

Pada masa sama MBM juga mencadangkan kerajaan mengambil tindakan tegas terhadap syarikat industri yang melanggar prosedur operasi standard (SOP) Perintah Kawalan Pergerakan (PKP).

“Jika terdapat mana-mana industri dan syarikat selepas ini yang berdegil dan didapati melanggar SOP serta menyebabkan kluster baru, mereka perlu menanggung kos swab dan perubatan yang berpunca daripada mereka,” kata Ketua Penerangan MBM Wan Mohd Husni Abdullah.

Dengan cara ini, katanya, syarikat pasti lebih berhati-hati dan menitikberatkan SOP di kalangan pekerja mereka.

Dalam satu kenyataan hari ini beliau berkata, seperti yang diketahui umum sektor perkilangan merupakan penyumbang terbesar hingga 50 peratus kepada kes jangkitan Covid-19 dalam kalangan pekerja mereka.

Mengenai perkongsian kos pembelian vaksin Covid-19, Wan Mohd Husni berkata, langkah itu adalah situasi menang-menang antara kerajaan dan sektor industri susulan keputusan tidak melaksanakan Perintah Kawalan Pergerakan (PKP) menyeluruh, sebaliknya hanya memperketatkan PKP 3.0.

“Hasil kajian MBM mendapati kos pembelian vaksin juga masih dalam kategori munasabah dan boleh disediakan oleh pihak majikan. Sebagai contoh kos bagi vaksin Sinovac dari China dan AstraZeneca (Britain) berharga sekitar US$5 (RM20.70) bagi setiap dos.

“Jika ini dilaksanakan, MBM percaya kaedah ini mampu membantu kerajaan menjimatkan kewangan Negara selain alternatif kepada tidak perlunya pelaksanaan lockdown malah ekonomi masih boleh terus berjalan tanpa menjejaskan sektor kilang malah peniaga-peniaga kecil juga masih boleh beroperasi,” katanya.

Beliau berkata, jika cadangan ini mendapat kelulusan kerajaan, pengusaha kilang boleh membeli vaksin dan melaksanakan program vaksinasi ke atas pekerja mereka dengan segera.


33 sungai 9 negeri catat bacaan waspada, amaran, bahaya malam ini

Tiga puluh tiga sungai di sembilan negeri mencatat paras air melebihi waspada, amaran dan bahaya, menurut data Jabatan Pengairan dan Saliran yang dikemas kini sehingga jam 8 malam ini (9 November 2022).

Daripada jumlah itu tiga sungai di tiga negeri mencatat paras air melebihi tahap bahaya iaitu di Melaka, Pahang, dan Sarawak; enam sungai pada tahap amaran, dan 24 sungai (waspada).

Sungai Melaka di Batu Hampar, Melaka Tengah mencatat bacaan melebihi paras bahaya iaitu pada 2.08 meter (m), berbanding 1.30m paras normal, manakala Sungai Keratong di Jalan Kota Bahagia, Rompin, Pahang pula mencatat 11.47m, berbanding 8.60m paras normal.

Sungai Batang Baram di Long Jegan, Miri, Sarawak pula merekodkan bacaan paras bahaya iaitu 12.04m, berbanding 4.50m paras normal.

Berikut adalah data sungai yang berada pada paras amaran dan waspada:

Melaka

Paras bahaya

Waspada

Pahang

Bahaya

Amaran

Waspada

Sarawak

Bahaya

Amaran

Waspada

Selangor

Amaran

Waspada

Kedah

Waspada

Negeri Sembilan

Waspada

Johor

Waspada

Kelantan

Waspada

Sabah

Waspada


Zahid tukar reka bentuk LCS walaupun TLDM tidak setuju

Bekas Menteri Pertahanan, Datuk Seri Ahmad Zahid Hamidi menukar reka bentuk kapal tempur pesisir pantai (LCS) daripada Sigma kepada Gowind pada 2011, bertentangan dengan pendirian Tentera Laut Diraja Malaysia (TLDM).

Perkara itu didedahkan Laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) berhubung projek pembinaan enam LCS yang dinyahklasifikasi, dan diterbitkan dalam portal Jawatankuasa Kira-Kira Wang Negara (PAC), hari ini.

Menurut laporan itu, Zahid pada mulanya bersetuju dengan pendirian TLDM untuk memilih reka bentuk Sigma dari Belanda, selepas mendapat taklimat daripada TLDM pada 26 Mei 2011.

Namun, Presiden UMNO itu mengubah keputusan berkenaan kurang dua bulan kemudian dan memilih reka bentuk Gowind dari Perancis pada 11 Julai 2011, selepas disyorkan oleh syarikat Boustead Naval Shipyard Sdn Bhd (BNS) dan Naval Group.

“Akan tetapi, disebabkan oleh cadangan yang dikemukakan oleh pihak syarikat iaitu BNS maka reka bentuk tersebut telah ditukar kepada Gowind iaitu dari Perancis.

“Kedua-dua syarikat tersebut telah menjelaskan kelebihan reka bentuk Gowind dan menunjukkan bahawa reka bentuk Gowind adalah reka bentuk yang terbaik di dalam memenuhi keperluan dan penggunaan kapal-kapal LCS di Malaysia,” kata laporan itu.

Zahid menukar pendirian itu hanya dua hari setelah mendapat surat daripada BNS pada 8 Julai 2011 yang mengesyorkan pemilihan reka bentuk Gowind, sebelum BNS mengeluarkan surat niat kepada syarikat subkontraktor Perancis, DCNS pada 13 Julai 2011 untuk memulakan proses reka bentuk konsep dan penilaian reka bentuk.

“Panglima Tentera Laut ketika itu, Tan Sri Abdul Aziz Jaafar, mempertahankan pendirian dan konsisten memilih reka bentuk Sigma dari Belanda dalam pembinaan LCS.

“Ini jelas diperlihatkan dalam surat Panglima Tentera Laut kepada Ketua Setiausaha Kementerian Pertahanan pada 17 Ogos 2011 dan kepada Perdana Menteri, Datuk Seri Najib Razak pada 7 September 2011,” menurut laporan itu.

Laporan itu juga menyatakan pihak TLDM tidak bersetuju dengan cadangan reka bentuk Gowind tetapi terpaksa akur memandangkan keputusan dibuat oleh pihak pengurusan atasan Kementerian Pertahanan.

“Sebenarnya TLDM tidak bersetuju dengan cadangan tersebut, malahan kita juga dapati ada surat daripada Panglima Tentera Laut pada masa itu, Laksamana Tan Sri Abdul Aziz bin Jaafar yang menyatakan dengan jelas, di petik: “tidak pernah berlaku pemilihan reka bentuk yang ditentukan oleh kontraktor utama dan bukannya oleh pihak pengguna”.

Perolehan enam LCS telah diberi kelulusan oleh Kementerian Kewangan untuk dilaksanakan secara rundingan terus dengan nilai kontrak berjumlah RM9.128 bilion.

Tempoh kontrak bermula pada 3 Oktober 2013 hingga 2 Oktober 2023. Tujuan perolehan ini bagi meningkatkan keupayaan TLDM dalam melaksanakan pelbagai operasi.

Namun demikian sehingga kini tiada sebuah kapal LCS yang telah siap dibina. Ekoran daripada itu, laporan JKSTUPKK telah diterbitkan pada 20 Ogos 2019 dan Laporan Ketua Audit Negara Tahun 2019 Pengauditan Pematuhan Kementerian dan Jabatan Persekutuan telah dibentangkan di Parlimen pada 24 Ogos 2020.


Parlimen boleh dibubar walaupun Agong tiada dalam negara: Pakar

Di tengah-tengah spekulasi yang memuncak mengenai pembubaran Parlimen, dan ‘perutusan Perdana Menteri (PM) petang ini, keraguan baharu muncul dengan Yang di-Pertuan Agong memulakan lawatan ke United Kingdom hari ini.

Al-Sultan Abdullah Ri’ayatuddin Al-Mustafa Billah Shah akan menyerikan pelancaran Stesen Janakuasa Battersea di London, yang merupakan inisiatif sebuah konglomerat Malaysia, dan akan berada di luar negara sehingga 16 Oktober.

Persoalan besar ialah sama ada PM Datuk Seri Ismail Sabri Yaakob boleh mengumumkan pembubaran Parlimen dengan Yang di-Pertuan Agong tiada di dalam negara?

Cakap-cakap mengatakan Ismail Sabri telah menerima perkenan rasmi Yang di-Pertuan Agong untuk membubarkan Parlimen dan beliau telah menyampaikan perkara ini kepada Datuk Seri Ahmad Zahid Hamidi, disahkan apabila Presiden UMNO itu hari ini (10 Oktober) memaklumkan PM telah memohon Parlimen dibubarkan.

Jika ini benar, pakar undang-undang Perlembagaan Prof Emeritus Datuk Dr Shad Saleem Faruqi berkata kehadiran fizikal Yang di-Pertuan Agong di negara ini tidak diperlukan untuk PM mengumumkan pembubaran Parlimen.

“Sekiranya Agong memperkenankan pembubaran Parlimen dengan tarikh yang ditetapkan dan jika ianya telah pun diwartakan, pembubaran itu boleh dilakukan walaupun Yang di-Pertuan Agong tiada di negara ini,” katanya menurut The Star.

Dr Shad Saleem berkata tiga elemen – perkenan rasmi Agong, tarikh tetap dan pewartaan pembubaran – mesti dipenuhi.

Beliau berkata formaliti ini mesti dipatuhi dengan ketat kerana pembubaran Parlimen adalah peristiwa penting yang akan menyaksikan ‘222 Ahli Parlimen kehilangan pekerjaan’ dan Suruhanjaya Pilihan Raya (SPR) mula bertindak untuk menetapkan tarikh penamaan calon dan pengundian.

Peguam dan aktivis Nizam Bashir Abdul Kariem Bashir mengulangi pandangan itu, sambil menambah bahawa sebaik sahaja persetujuan untuk membubarkan Parlimen telah dibuat, Perlembagaan Persekutuan tidak memperuntukkan sekatan di mana Yang di-Pertuan Agong mesti berada di dalam negara.

“Oleh itu, Parlimen boleh dibubarkan sebaik sahaja perkenan diberikan oleh Yang di-Pertuan Agong dan sebarang persoalan mengenai keberadaan baginda selepas itu, pada fikiran saya, tidak relevan dari segi Perlembagaan,’’ katanya.

Pemerhati politik menggesa Ismail Sabri mengumumkan pembubaran Parlimen secepat mungkin jika benar Yang di_pertuan Agong telah pun memberi lampu hijau.

“Kita tidak tahu bagaimana pelaburan langsung asing akan bertindak balas jika pembubaran Parlimen dibiarkan tergantung dan Pilihan Raya Umum (PRU) ditangguhkan,” kata penganalisis politik Prof Dr Sivamurugan Pandian.

Beliau berkata tanda-tanda Parlimen hampir dibubarkan semakin jelas kelihatan.

“Top 5 UMNO telah bertemu dan Perdana Menteri juga telah menghadap Yang di-Pertuan Agong,” katanya sambil menambah pembentangan awal Bajet 2023 juga merupakan petunjuk PRU akan diadakan segera.

Prof Akademik Datuk Dr Ramlah Adam berkata, bersabar dengan situasi politik yang tidak stabil adalah tidak baik untuk negara.

“Ahli politik mesti sedar dan faham bahawa ia bukan tentang mereka, ia adalah mengenai rakyat biasa yang mahukan kerajaan bersatu dan bebas masalah untuk memperbaiki negara,” katanya.


DAP tolak PRU awal walaupun terpaksa terima kerajaan huru-hara, kata Loke

Walaupun kerajaan sedia ada disifatkan sebagai huru-hara, namun DAP terpaksa menerimanya juga.

Setiausaha Agungnya, Anthony Loke Siew Fook mengakui kerajaan diuruskan UMNO ketika ini agak huru-hara seperti yang dikatakan Pengerusi Majlis Pemulihan Negara, Tan Sri Muhyiddin Yassin tetapi mengadakan pilihan raya umum (PRU) ketika ini bukan satu pilihan yang baik kerana faktor banjir.

“Kenyataan terbaru Pengerusi Majlis Pemulihan Negara (MPN), Muhyiddin Yassin jelas menunjukkan kerajaan semasa dalam keadaan huru-hara.

“Bagaimanapun, pilihan raya tidak boleh diadakan dalam tempoh terdekat atas faktor risiko banjir.

“Kita mesti menerima keadaan sekarang dan kerajaan perlu terus bekerjasama dengan pembangkang untuk menyelesaikan masalah negara,” katanya dipetik laporan media.

Terdahulu, Muhyiddin yang juga Pengerusi Perikatan Nasional (PN) membangkitkan isu penyusutan mata wang ringgi dan kenaikan inflasi mendadak yang membebankan rakyat ketika ini.

Turut diulas berhubung isu populariti Perdana Menteri daripada UMNO yang tidak mendapat sokongan rakyat yang berkemungkinan tidak ditolak berpunca akibat kelemahan pentadbiran Datuk Seri Ismail Sabri Yaakob sendiri.

Muhyiddin melahirkan kebimbangan bahawa tindakan perlahan kerajaan dalam memacu ekonomi akan merugikan rakyat, memetik ramai ahli ekonomi global meramalkan kemelesetan ekonomi pada tahun depan.

Susulan kritikan tersebut, Ketua Pembangkang Datuk Seri Anwar Ibrahim juga turut senada dengan pandangan Muhyiddin tersebut, malah menghantar surat kepada Parlimen untuk membahaskan isu-isu yang dibangkitkan oleh Muhyiddin.